text:
Jehofa o Ile a Mmitša “Mogwera wa ka”
“Wena Isiraele, wena Jakobo, o mohlanka wa ka yo ke mo kgethilego, peu ya Aborahama mogwera wa ka.”—JESAYA 41:8.
DIKOPELO: 91, 22
1, 2. (a) Re tseba bjang gore batho ba ka gwerana le Modimo? (b) Re tlo ahlaahla’ng sehlogong se?
GO TLOGA nakong ya ge re belegwa go ba go fihla nakong ya ge re ehwa, re nyaka go ratwa. Batho ba nyaka segwera sa kgauswi le se lerato, e sego feela lerato la magareng ga baratani. Eupša go feta tšohle, re nyaka go ratwa ke Jehofa. Batho ba bantši ga ba dumele gore re ka kgona go ba le segwera sa kgauswi le se lerato le Modimo ka gobane re sa mmone e bile e le Ramatlaohle. Eupša rena re tseba therešo!
2 Re ithutile ka Beibeleng gore batho ba ile ba kgona go gwerana le Modimo. Re swanetše go ithuta mehlaleng ya bona. Ka baka la’ng? Ka gobane go gwerana le Modimo ke selo sa bohlokwa kudu seo re ka bago le sona bophelong. Ka gona anke re ithuteng ka mohlala wa Aborahama. (Bala Jakobo 2:23.) Go tlile bjang gore e be mogwera wa Modimo? Segwera sa kgauswi sa Aborahama le Modimo se be se theilwe tumelong, le gona Aborahama o tsebja e le “tatago bohle bao ba nago le tumelo.” (Baroma 4:11) Ge o dutše o ithuta ka mohlala wa gagwe, ipotšiše gore: ‘Nka ekiša bjang tumelo ya Aborahama le go tiiša segwera sa ka le Jehofa?’
GO TLILE BJANG GORE ABORAHAMA E BE MOGWERA WA JEHOFA?
3, 4. (a) Hlalosa seo e ka bago e bile teko e kgolo ya tumelo ya Aborahama. (b) Ke ka baka la’ng Aborahama a ile a ikemišetša go dira sehlabelo ka Isaka?
3 Nagana ka Aborahama a na le nywaga e ka bago e 125 a rotoga thaba ka go nanya. [1] (Bona tlhaloso.) O šetšwe morago ke morwa wa gagwe e lego Isaka, yo a bego a na le nywaga e ka bago e 25. Isaka o rwele dikgong gomme Aborahama o swere thipa le dilo tša go gotša mollo. Go ka direga gore le e bile leeto le thata kudu bophelong bja Aborahama. Eupša ga se gore le bile thata ka baka la gore a be a tšofetše. O be a sa na le matla. Leeto leo e bile le thata ka gobane Jehofa o be a mo kgopetše gore a dire sehlabelo ka morwa wa gagwe!—Genesi 22:1-8.
Aborahama ga se a fo latela seo Modimo a bego a mo laela gore a se dire, ke gore, go mo kwa ntle le go nagana
4 Se e swanetše go ba e bile teko e kgolo kudu ya tumelo ya Aborahama. Batho ba bangwe ba re Modimo o be a le sehlogo ka go kgopela Aborahama gore a dire sehlabelo ka morwa wa gagwe. Ba bangwe ba re Aborahama o be a ikemišeditše go dira seo ka ge a be a sa rate morwa wa gagwe. Batho ba bolela dilo tše bjalo ka gobane ga ba na tumelo e bile ga ba tsebe gore tumelo ya kgonthe ke eng goba gore e šoma bjang. (1 Bakorinthe 2:14-16) Eupša Aborahama ga se a fo latela seo Modimo a bego a mo laela gore a se dire, ke gore, go dira seo ntle le go nagana. O ile a kwa Modimo ka gobane o be a na le tumelo ya kgonthe. O be a tseba gore Jehofa a ka se tsoge a mo kgopetše go dira selo seo se ka mo kwešago bohloko sa ruri. Aborahama o be a tseba gore ge a ka theetša, Jehofa o be a tla šegofatša yena le morwa wa gagwe yo a rategago. Ke’ng seo Aborahama a bego a swanetše go ba le sona e le gore a be le tumelo e tiilego gakaakaa? O be a swanetše go ba le tsebo le phihlelo.
5. Ke’ng seo se ka bago se dirile gore Aborahama a tsebe Jehofa, gona seo se ile sa mo dira gore a ikwe bjang ka Jehofa?
5 Tsebo. Aborahama o goletše motseng wa Uri. Batho ba moo ba be ba rapela medimo ya maaka, gaešita le tatagwe o be a e rapela. (Joshua 24:2) Bjale go tlile bjang gore Aborahama a tsebe ka Jehofa? Beibele e bontšha gore morwa wa Noa e lego Sheme o be a tswalana le Aborahama. Sheme o ile a phela go fihlela Aborahama a eba le nywaga e ka bago e 150. Sheme o be a na le tumelo e tiilego, e bile go ka direga gore o ile a botša ba leloko labo ka Jehofa. Ga re tsebe ditaba ka botlalo, eupša go ka direga gore ye ke tsela yeo Aborahama a tsebilego Jehofa ka yona. Seo Aborahama a ilego a ithuta sona se ile sa dira gore a rate Jehofa, gomme sa mo thuša go aga tumelo ya gagwe.
6, 7. Dilo tšeo di diragetšego bophelong bja Aborahama di tiišitše bjang tumelo ya gagwe?
6 Phihlelo. Go tlile bjang gore Aborahama a be le phihlelo yeo e matlafaditšego tumelo ya gagwe go Jehofa? Ba bangwe ba re seo a bego a se nagana se ile sa dira gore a ikwe ka tsela e itšego gomme tsela yeo a bego a ikwa ka yona ya mo tutueletša go tšea kgato. Seo Aborahama a ilego a ithuta sona ka Modimo se ile sa mo kgoma pelo, gomme sa mo dira gore a hlomphe Jehofa ka mo go tseneletšego, yena ‘Modimo Yo Godimodimo, Modiri wa legodimo le lefase.’ (Genesi 14:22) Beibele e bitša tlhompho e bjalo e tseneletšego gore ke go “boifa Modimo.” (Baheberu 5:7) E le gore re be le segwera sa kgauswi le Modimo, re swanetše go boifa Modimo. (Psalme 25:14) Seka se ke sona se tutueleditšego Aborahama gore a kwe Jehofa.
7 Modimo o ile a laela Aborahama le Sara gore ba tloge legaeng la bona kua Uri gomme ba hudugele nageng e šele. Ba be ba šetše ba tšofetše, gomme ba be ba swanetše go yo dula ditenteng bophelo bja bona ka moka. Le ge Aborahama a be a tseba gore ba tlo lebeletšana le dikotsi tše dintši, o be a ikemišeditše go kwa Jehofa. Ka baka la go kwa ga gagwe, Modimo o ile a mo šegofatša le go mo šireletša. Ka mohlala, ge mosadi yo mobotse wa Aborahama e lego Sara a be a tšerwe ke Abimeleke, gomme Aborahama a le kotsing ya go bolawa, ka mohlolo Jehofa o ile a šireletša Aborahama le Sara ka makga a mmalwa. (Genesi 12:10-20; 20:2-7, 10-12, 17, 18) Diphihlelo tšeo di ile tša tiiša tumelo ya Aborahama.
8. Re ka hwetša bjang tsebo le phihlelo tšeo di ka tiišago segwera sa rena le Jehofa?
8 Na go a kgonega gore re be le segwera sa kgauswi le Jehofa? Ee, go a kgonega! Go swana le Aborahama, re swanetše go ithuta ka Jehofa. Le rena re ka ba le tsebo yeo re e hlokago le phihlelo. Lehono, re na le dilo tše dintši tšeo di ka matlafatšago tumelo ya rena go feta Aborahama. (Daniele 12:4; Baroma 11:33) Beibele e re ruta dilo tše dintši ka “Modiri wa legodimo le lefase.” Seo re ithutago sona se dira gore re rate Jehofa le go re thuša go mo hlompha ka mo go tseneletšego. Go mo rata moo le go mo hlompha go re tutueletša go mo kwa. Ge re mo kwa, re bona kamoo a re šireletšago le go re šegofatša, gomme seo se re nea phihlelo yeo e matlafatšago tumelo ya rena. Ge re hlankela Jehofa ka mo go feletšego, re tla ba le kgotsofalo, khutšo le lethabo. (Psalme 34:8; Diema 10:22) Ge re tšwela pele re eba le tsebo le phihlelo, segwera sa rena le yena se tla tia.
SEO SE THUŠITŠEGO ABORAHAMA GO DULA A GWERANE LE MODIMO
9, 10. (a) Ke’ng seo se nyakegago gore segwera se tie? (b) Ke’ng seo se bontšhago gore Aborahama o ile a tšeela godimo segwera sa gagwe le Jehofa le go se tiiša?
9 Segwera sa kgonthe se ka swantšhwa le lehumo le bohlokwa kudu. (Bala Diema 17:17.) Ga se swane le sebjana sa go tura seo se kgabišitšego feela. Segwera sa kgonthe se swana le letšoba le lebotse leo le nyakago go nošetšwa le go hlokomelwa gore le gole gabotse. Aborahama o ile a tšeela segwera sa gagwe le Jehofa godimo gomme a se kgomarela. O ile a dira seo bjang?
Segwera se swana le letšoba le lebotse leo le nyakago go nošetšwa le go hlokomelwa gore le gole gabotse
10 Aborahama o ile a tšwela pele a boifa Modimo le go mo kwa. Ka mohlala, ge a be a le leetong la go ya Kanana a na le lapa la gagwe le bahlanka ba gagwe, o ile a tšwela pele a dumelela Jehofa gore a mo hlahle diphethong tše dinyenyane le tše dikgolo tšeo a bego a di dira. Ngwaga pele Isaka a ka belegwa, ge Aborahama a be a na le nywaga e 99, Jehofa o ile a mmotša gore a bolotše banna ka moka ba ntlong ya gagwe. Na Aborahama o ile a belaela seo Jehofa a bego a mmotša sona goba a leka go ipha mabaka a go se dire seo a bego a laetšwe go se dira? Aowa, o ile a bota Jehofa le go mo kwa “ka lona letšatši leo.”—Genesi 17:10-14, 23.
11. Ke ka baka la’ng Aborahama a be a tshwenyegile ka Sodoma le Gomora, gona Jehofa o ile a mo thuša bjang?
11 Ka ge Aborahama a ile a dula a ekwa Jehofa le dilong tše dinyenyane, segwera sa bona se ile sa tia. O be a ikwa gore a ka bolela le Jehofa ka selo se sengwe le se sengwe, gaešita le go mo kgopela thušo ge a be a sa kwešiše dilo tše itšego. Ka mohlala, ge Jehofa a be a re o tlo fediša metse ya Sodoma le Gomora, Aborahama o ile a tshwenyega. Ka baka la’ng? O be a tshwentšwe ke gore batho bao ba lokilego ba tlo bolawa le bao ba sa lokago. Go ka direga gore o be a tshwenyegile ka morwa wa ngwanabo e lego Lota le lapa la gagwe, bao ba bego ba dula Sodoma. Aborahama o ile a bota Jehofa, yena “Moahlodi wa lefase ka moka,” gomme ka boikokobetšo a botša Jehofa dilo tšeo di mo tshwenyago. Jehofa ga se a ka a felela mogwera yo wa gagwe pelo e bile o ile a mmontšha gore O a gaugela. Jehofa o ile a hlalosetša Aborahama gore le ge a tliša kotlo, o tsoma bao ba lokilego gomme a ba phološa.—Genesi 18:22-33.
12, 13. (a) Tsebo le phihlelo di ile tša thuša Aborahama bjang ka morago? (b) Ke’ng seo se bontšhago gore Aborahama o be a bota Jehofa?
12 Go molaleng gore tsebo yeo Aborahama a bego a na le yona le phihlelo di ile tša mo thuša go boloka segwera sa gagwe le Jehofa se tiile. Ke moka ka morago ge Jehofa a be a kgopela Aborahama gore a dire sehlabelo ka morwa wa gagwe, Aborahama o be a tseba gore Jehofa ka mehla ga a felele batho pelo, o a gaugela, o a botega e bile o a šireletša. Aborahama o be a tloga a kgodišegile gore Jehofa ga se a fetoga a ba yo sehlogo goba yo bogale! Ke ka baka la’ng re re’alo?
13 Pele Aborahama a ka tlogela bahlokomedi ba gagwe, o itše: “Lena šalang mo le pokolo ye, eupša nna le mošemane yo re nyaka go ya kua pejana go yo rapela, gomme re tla boa go lena.” (Genesi 22:5) Aborahama o be a era go re’ng? Na o be a bolela maaka ge a be a re o tla boa le Isaka, mola a be a tseba gore o yo dira sehlabelo ka yena? Aowa. Beibele e bolela gore Aborahama o be a tseba gore Jehofa o be a ka kgona go tsoša Isaka bahung. (Bala Baheberu 11:19.) Aborahama o be a tseba gore Jehofa o be a mo file matla a go ba le morwa gaešita le ge yena le Sara ba be ba tšofetše kudu. (Baheberu 11:11, 12, 18) Ka gona o be a tseba gore ga go na selo seo se ka palelago Jehofa. Aborahama o be a sa tsebe seo se bego se tlo direga letšatšing leo. Eupša o be a na le tumelo ya gore ge e ba go hlokagala, Jehofa o be a tla tsoša morwa wa gagwe e le gore dikholofetšo tša Modimo ka moka di phethagale. Ke ka baka leo Aborahama a bitšwago “tatago bohle bao ba nago le tumelo.”
Aborahama o be a na le tumelo ya gore ge e ba go hlokagala, Jehofa o be a tla tsoša morwa wa gagwe e le gore dikholofetšo tša Modimo ka moka di phethagale
14. Ke ditlhohlo dife tšeo o lebeletšanego le tšona ge o dutše o hlankela Jehofa, gona mohlala wa Aborahama o ka go thuša bjang?
14 Eupša lehono Jehofa ga a re kgopele gore re dire dihlabelo ka bana ba rena, go e na le moo o re kgopela gore re kwe ditaelo tša gagwe. Ka dinako tše dingwe re ka no se kwešiše lebaka leo ditaelo tšeo di newago ka lona goba ra hwetša go le thata go di latela. Na o fela o ikwa ka tsela yeo? Go ba bangwe, go ya tšhemong ke bothata. Mohlomongwe ba na le dihlong gomme ba hwetša go le thata go bolela le batho bao ba sa ba tsebego. Ba bangwe ba tšhaba go ba bao ba fapanego le ba bangwe ge ba le sekolong goba mošomong. (Ekisodo 23:2; 1 Bathesalonika 2:2) Ge o kgopelwa go dira selo se itšego se thata, nagana ka mohlala o kgahlišago wa Aborahama wa go ba le tumelo le sebete. Ge re naganišiša ka mehlala ya banna le basadi ba botegago, e ka re tutueletša go ba ekiša le go batamela kgauswi le Mogwera wa rena, Jehofa.—Baheberu 12:1, 2.
SEGWERA SEO SE NAGO LE DITŠHEGOFATŠO
15. Ke ka baka la’ng re ka kgodišega gore Aborahama ga se a ka a itsholela go botegela Jehofa?
15 Na Aborahama o ile a itsholela go kwa ditaelo tša Jehofa? Beibele e re Aborahama o “[hwile] a tšofetše, e le mokgalabje e bile a khoše bophelo.” (Genesi 25:8) Ge a be a na le nywaga e 175, Aborahama o be a ka nagana ka bophelo bja gagwe bjo botelele gomme a ikwa a kgotsofetše. Ka baka la’ng? Ka gobane ka mehla segwera sa gagwe le Jehofa e be e le selo sa bohlokwa kudu go yena. Lega go le bjalo, taba ya gore Aborahama e be “e le mokgalabje e bile a khoše bophelo,” ga e re gore o be a se sa nyaka go tlo phela nakong e tlago.
16. Ke dilo dife tšeo Aborahama a tlo di thabelago Paradeiseng?
16 Beibele e re Aborahama “o be a letetše motse wo o nago le metheo ya kgonthe, woo mohlami le moagi wa wona e lego Modimo.” (Baheberu 11:10) Aborahama o be a dumela gore ka letšatši le lengwe o be a tla bona motse woo, e lego Mmušo wa Modimo, o buša godimo ga lefase. Ruri o tla o bona! Nagana kamoo Aborahama a tla thabago ka gona ge a tla be a phela lefaseng la paradeise le go tšwela pele a tiiša segwera sa gagwe le Modimo. O tla thabela go tseba gore mohlala wa gagwe wa tumelo o thušitše bahlanka ba Modimo ka nywaga e dikete! Ge a le Paradeiseng, o tla tseba gore sehlabelo seo a bego a laetšwe go se dira Thabeng ya Moria se be se swantšhetša selo se itšego se segolo kudu. (Baheberu 11:19) Le gona o tla ithuta kamoo bohloko bjo a bego a bo kwa ge a be a itokišeletša go dira sehlabelo ka morwa wa gagwe Isaka, bo thušitšego batho bao ba botegago ba dimilione go kwešiša bohloko bjo Jehofa a bo kwelego ge a be a neela ka morwa wa gagwe Jesu Kriste go ba topollo ya batho ka moka. (Johane 3:16) Mohlala wa Aborahama o re thušitše go tšeela topollo godimo kudu, e lego pontšho e kgolo kudu ya lerato la Modimo!
17. O ikemišeditše go dira’ng, gona re tlo ahlaahla’ng sehlogong se se latelago?
17 Eka ka moka ga rena re ka ikemišetša go ekiša tumelo ya Aborahama. Go swana le yena, re swanetše go ba le tsebo le phihlelo. Ge re tšwela pele re ithuta ka Jehofa le go mo kwa, re tla bona kamoo a re šegofatšago ka gona le go re šireletša. (Bala Baheberu 6:10-12.) Eka Jehofa e ka ba Mogwera wa rena ka mo go sa felego! Sehlogong se se latelago, re tlo ahlaahla mehlala e mengwe e meraro ya batho ba botegago bao e bilego bagwera ba kgauswi ba Modimo.
^ [1] (serapa 3) Mathomong Aborahama le Sara ba be ba bitšwa Aborama le Sarai. Eupša sehlogong se, re tla diriša maina ao Jehofa a ba filego ona ka morago.


c: text/html

text:
MAHUMO AO A LEGO KA LENTŠUNG LA MODIMO | JEREMIA 51-52
Lentšu la Jehofa le Phethagala ka Botlalo
Jehofa o be a boletše ka go lebanya dilo tšeo di bego di tla direga
“Phadimišang mesebe”
“Bagale ba Babilona ba kgaoditše go lwa”
Pego ya Nabonidus e re: “Madira a Korese a ile a tsena Babilona ntle le go lwa.” Se se dumelelana le boporofeta bja Jeremia
“Babilona e tla ba mokgobo wa maswika [gomme ya ba] lešope go iša mehleng ya neng le neng”
Go thoma ka 539 B.C.E., botumo bja Babilona bo ile bja thoma go fokotšega. Alexander yo Mogolo o be a nyaka gore Babilona e be motsemošate wa gagwe, eupša a hwa go sa letelwa. Lekgolong la pele mengwaga, go be go sa na le Bajuda ba bangwe Babilona, ke ka baka leo moapostola Petro a ilego a nyaka go etela moo. Eupša lekgolong la bone la mengwaga C.E., motse woo e be e šetše e le lešope, gomme mafelelong o ile wa hwelela

robotstxt: allowed

filter: keep


text:
BOPHELO BJA BOKRISTE
Go Kaonefatša Bokgoni bja Rena Bodireding—Go Dira Leeto la go Boela
LEBAKA LEO GO LEGO BOHLOKWA: Batho ba bantši bao ba theetšago ge re ba botša ka Mmušo wa Modimo, ba nyaka go tseba therešo ka Modimo. (Jes 55:6) Re swanetše go boela go bona gantši gore re ba rute therešo. Batho ga ba swane, ka gona le tsela yeo re tlago go ba ruta ka yona e ka se swane. Lega go le bjalo, ge e ba re lokišetša gabotse e bile re tseba seo re yago go boledišana le bona ka sona, gomme morero wa rena e le go thoma dithuto tša Beibele, re tla atlega.
RE KA DIRA SEO BJANG?
Leka go boela go bona ka pelapela, mohlomongwe ka morago ga matšatši a sego kae.—Mat 13:19
Bontšha lethabo le tlhompho. O se ke wa tšhoga
Thoma ka go dumediša. Diriša leina la motho yoo. Mo gopotše gore o tlile go dira eng. Mohlomongwe o ka mmotša gore o tlo araba potšišo, o mo tlišeditše makasine, o tlo mmontšha kamoo a ka dirišago wepesaete ya rena, o tlo mmontšha bidio goba o tlo mmontšha gore thuto ya Beibele e swarwa bjang. Ge e ba mong wa ntlo a nyaka go tseba ka taba e itšego, o ka fetoša seo le bego le tlo bolela ka sona gomme le bolele ka taba yeo.—Fil 2:4
Nošetša peu ya therešo yeo e lego pelong ya gagwe ka go mmalela lengwalo, goba o mo tlogelele kgatišo. (1Ko 3:6) Leka go gwerana le yena
Bolela seo le tlago go ithuta sona ge o boa


text:
PUKWANA YA SEBOKA SA BOPHELO LE BODIREDI BJA BOKRISTE June 2017
Dithero tša Mohlala
Thero ya mohlala ya makasine wa Phafoga! le ya go ruta batho therešo ya mabapi le mpho ya bophelo. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Lentšu la Jehofa le Phethagala ka Botlalo
Boporofeta bja Jeremia bja mabapi le go fenywa le go fedišwa ga Babilona bo ile bja phethagala ka botlalo.
BOPHELO BJA BOKRISTE
Na o na le Tumelo e Tiilego Dikholofetšong tša Jehofa?
Joshua o ile a kgonthišetša gore ga go le kholofetšo le e tee yeo Jehofa a e boletšego yeo e sa kago ya phethagala. Re ka dira’ng go tiiša tumelo ya rena dikholofetšong tša Modimo?
MAHUMO AO A LEGO KA LENTŠUNG LA MODIMO
Go Leta go re Thuša go Kgotlelela
Ke eng seo se thušitšego Jeremia go leta a ikhomoletše le ge a be a tlaišega kudu? Re ka itokišeletša bjang diteko tša nakong e tlago?
MAHUMO AO A LEGO KA LENTŠUNG LA MODIMO
Hesekiele o be a Thabela go Bolela Molaetša wa Modimo
Ponong e nngwe, Jehofa o ile a nea Hesekiele lengwalo la go phuthwa gore a le je. Go ja lengwalo leo go be go swantšhetša eng go Hesekiele?
BOPHELO BJA BOKRISTE
Thabela go Bolela Ditaba tše Dibotse
Ka dinako tše dingwe go bolela ditaba tše dibotse tša Mmušo wa Modimo go ka ba thata, eupša Modimo o nyaka gore re mo hlankele re thabile. Re ka dira’ng gore re thabele modiro wa rena wa go botša ba bangwe ditaba tše dibotse?
MAHUMO AO A LEGO KA LENTŠUNG LA MODIMO
Na o tla Hwetša Leswao la go tlo Phologa?
Pono ya Hesekiele e ile ya phethagala la mathomo ge Jerusalema ya bogologolo e be e fedišwa. Lehono go phethagala ga pono ye go re kgoma bjang?
BOPHELO BJA BOKRISTE
Phela ka go Dumelelana le Melao ya Jehofa ya Boitshwaro
Re swanetše go ba le sebete gomme re phele ka go dumelelana le melao ya Jehofa Modimo ya boitshwaro. Re ka dira seo bjang? Ke ka baka la’ng seo se le bohlokwa?


text:
Kgaolo 2: Serapa se Sebotse
BONA lefase mo seswantšhong se! Ruri dilo ka moka ke tše dibotse! Bona bjang, dihlare, matšoba le diphoofolo ka moka. Na o ka kgona go šupa tlou le ditau?
Serapa se se sebotse se bile gona bjang? Anke re bone kamoo Modimo a ilego a re lokišeletša lefase ka gona.
Modimo o thomile ka go mediša bjang bjo botala gore bo apeše lefase. Le gona o ile a mediša dimela tša mehuta ka moka le dihlare. Dilo tše di thuša go dira gore lefase e be le lebotse. Eupša ga di dire seo feela. Tše dintši tša tšona di re nea dijo tše dibose kudu.
Ka morago Modimo o ile a dira dihlapi gore di phele ka meetseng gomme a dira dinonyana gore di fofe sebakabakeng. O ile a dira dimpša, dikatse le dipere; diphoofolo tše dikgolo le tše dinyenyane. Ke diphoofolo dife tšeo di phelago kgauswi le ga geno? Na ga se ra swanela go thabišwa ke gore Modimo o re diretše dilo tše ka moka?
Mafelelong Modimo o ile a dira karolo e nngwe ya lefase gore e be lefelo le lebotse kudu. O ile a bitša lefelo leo gore ke serapa sa Edene. Se be se ratega kudu. Dilo ka moka tša moo e be e le tše dibotse. Modimo o be a nyaka gore lefase ka moka le swane le serapa se se sebotse seo a se dirilego.
Eupša lebelela seswantšho se sa serapa gape. Na o a tseba gore ke eng seo Modimo a ilego a bona se se gona? Anke re bone.
Genesi 1:11-25; 2:8, 9.
Dipotšišo
- Modimo o ile a lokišeletša lefase bjang gore e be legae la rena?
- Bolela mehutahuta ya diphoofolo tšeo Modimo a di dirilego. (Lebelela seswantšho.)
- Ke ka baka la’ng serapa sa Edene se be se ratega kudu?
- Modimo o be a nyaka gore lefase ka moka le fetoge eng?
Dipotšišo tša tlaleletšo
- Bala Genesi 1:11-25.
Modimo o bopile eng letšatšing la boraro la tlholo? (Gen. 1:12)
Go ile gwa direga’ng letšatšing la bone la tlholo? (Gen. 1:16)
Ke mehuta efe ya diphoofolo yeo Modimo a ilego a e bopa letšatšing la bohlano le la botshelela? (Gen. 1:20, 21, 25)
- Bala Genesi 2:8, 9.
Ke dihlare dife tše pedi tše di kgethegilego tšeo Modimo a ilego a di mediša serapeng sa Edene, gona di be di swantšhetša’ng?


text:
DISWANTSHO TSA KGALE
Aristotle
MENGWAGENG e fetago e 2 300 e fetilego, Aristotle o dirile dilo tše dikgolo go tša thutamahlale le filosofing. Mošomo wa gagwe o tšwetše pele o kgahla batho ka mengwaga e mentši gape o fetoletšwe ka maleme a mantši le go ithutwa. Moprofesara wa tša histori James MacLachlan o ngwadile gore “dipono tša Aristotle go tša tlhago di kgomile dikgopolo tše dintši tša batho ba kua Yuropa ka mengwaga e nyakilego go ba e 2 000.” Tše dingwe tša dipono tša gagwe di hueditše dithuto tša Katholika, Protestanta, go akaretša le tša Bomoseleme.
O be a Kgahlegela Dilo tše Dintši
Aristotle o ngwadile ka tša bokgabo, thuto ya dinaledi, thutaphedi, melao ya boitshwaro, polelo, molao, mokgwa wa go nea mabaka ka tsela e kwagalago, makenete, metaphysics (filosofi ya go hlahloba go ba ga kgonthe ga dilo), mosepelo, boithabišo, direto, dipolotiki, tša monagano le bokgoni bja go diriša leleme le itšego, go akaretša le moya, woo a bego a o lebelela e le wo o hwago. Lega go le bjalo, o tumile kudu ka mošomo wa thutaphedi le mokgwa wa go nea mabaka ka tsela e kwagalago.
Barutwana ba kgale ba Bagerika ba be ba ithekgile kudu ka dipono tša bona, phetho yeo ba e fihleletšego gotee le mokgwa wa go nea mabaka ka tsela e kwagalago go hlalosa legohle. Ba be ba thoma ka seo ba bego ba nagana gore ke therešo yeo e lego molaleng, gomme ba dumela gore ge ba ka nea mabaka ka šedi ditherešong tše bjalo, ba be ba tla fihlelela phetho yeo e nepagetšego.
Ba ile ba fihlelela diphetho tše mmalwa tše kwagalago ba hlahlwa ke filosofi yeo. E nngwe ya diphetho tšeo ke ya gore go na le thulaganyo e itšego legohleng. Lega go le bjalo, bothata bjo bogolo e be e le gore ba be ba ithekgile ka dipono tša bona, e lego bothata bjoo bo ilego bja dira gore banna ba bantši bao ba lego bohlale go akaretša le Aristotle, ba aroge. Ka mohlala, ba be ba dumela gore dipolanete le dinaledi di sepela go dikologa lefase. Ka nako yeo, seo se be se lebelelwa e le therešo yeo e lego molaleng. Puku ya The Closing of the Western Mind e re: “Tsela ya go nea mabaka gotee le maitemogelo di be di bontšha di thekga kgopolo ya Bagerika ya gore lefase le bogareng bja legohle.”
Pono yeo e fošagetšego e be e ka se be bothata gakaalo ge nkabe e ile ya dirišwa feela go tša thutamahlale. Eupša ga se gwa ba bjalo.
Bokatholika bo Amogela le go Diriša Thuto ya Aristotle
Tše dingwe tša dithuto tša Aristotle di ile tša amogelwa ka kakaretšo e le tšeo di nepagetšego go seo go thwego ke Bokriste kua Yuropa ya Mehleng ya Magareng. Borathutatumelo ba Roma Katholika, kudukudu Thomas Aquinas (mo e ka bago ka 1224-1274)—ba ile ba akaretša dithuto tša Aristotle go thutatumelo ya bona. Ke ka baka leo kgopolo ya Aristotle ya gore lefase le bogareng bja legohle e ile ya fetoga thuto ya Katholika. Thuto ye e ile ya amogelwa gape ke baetapele ba Protestanta ba bjalo ka Calvin le Luther, bao ba ilego ba bolela gore thuto ye etšwa ka Beibeleng.—Bona lepokisi leo le rego, “ Ba be ba sa Bale Beibele Gabotse.”
Tše dingwe tša dithuto tša Aristotle di ile tša amogelwa ka kakaretšo e le tšeo di nepagetšego
Charles Freeman o itše: “Ka tsela e itšego [dithuto tša Aristotle] le tša Bokatholika di ile tša se sa fapana.” Ka gona, go ile gwa bolelwa gore Aquinas “o kolobeditše” Aristotle tumelong ya Katholika. Freeman o ngwadile gore ge e le gabotse, “Aquinas ke yena a dumetšego dithutong tša Aristotle, e sego gore Aristotle o ile a dumela dithutong tša Katholika.” Go fihla bokgoleng bjo itšego, re ka oketša ka gore kereke ya Katholika le yona e ile ya dumela dithutong tša Aristotle. Ka sebete, Galileo wa Motaliana yo e lego setsebi sa dinaledi le dipalo, o ile nea bohlatse bjo a bo dirilego bja gore lefase le dikologa letšatši, gomme a swanelwa ke go tšwelela pele ga babotšološiši ke moka a gapeletšwa gore a latole seo. * Ka go fapana le seo, Aristotle o ile a lemoga gore tsebo tabeng tša thutamahlale e dula e gatela pele e bile ke mo go swanetšego go dula e kaonefatšwa. Go ka be go bile kaone ge nkabe dikereke le tšona di bile le kgopolo e bjalo!
^ par. 11 Bakeng sa tsebišo e oketšegilego ka ga “Go Thulana ga Galileo le Kereke,” bona Phafoga! (ya Seisemane) ya April 22, 2003.
From the book The Historians’ History of the World, Vol. IV, Henry Smith Williams, 1904


text:
Anders lees, sien, praat en glo – ‘n antwoord op ander se lees van ‘Om die Bybel anders te lees: ‘n Etiek van Bybellees’
Published: 06 July 2010
Abstract
As any exegesis is necessarily preceded by certain theological convictions, the author of the book Om die Bybel anders te lees: ‘n Etiek van Bybellees (2007) responds to criticism on the book flowing from a seminar – especially the remarks made by Hans van Deventer and Jurie le Roux. Firstly, the ideas on a changed view of the deity are discussed. This conversation is augmented by a discussion of the criticism levelled at the idea that reading the Bible has consequences for other people, and that a different reading would lead to a different concept of God. Van Deventer’s comments regarding the difficulty of debating theological issues are strengthened by a critical discussion of a debate in Die Kerkblad regarding the grammatical-historical method. His critical remarks regarding the value of a historical consciousness are discussed by way of a question on the relationship between a liberal theology and a conservative political point of view. Le Roux’s struggle with Snyman’s utilisation of apartheid as a rhetorical strategy leads the discussion to a recent example of overcoming racism while using unreflectingly racist imagery. This example indicates how theology effects cosmetic changes, without taking on the real issue. For this reason, the author concludes that a critical reading of the own Western tradition in Africa has become necessary.
--- Abstract translated into Sipedi ---
Go bala, go bona, go bolela le go dumela ka go fapana - go arabela go balwa ga 'Om die Bybel anders te lees: ‘n Etiek van Bybellees' ke babadi ba bangwe
Bjale ka ge go fetleka Bibele go etwa pele ke ditumelo tša go tiba tša teologi, mongwadi wa Om die Bybel anders te lees: ‘n Etiek van Bybellees (2007) o arabela ditsholo tša puku ye tšeo di tswetšwego ke seminare ye e fetilego - kudu ditshwayotshwayo tša Hans van Deventer le Jurie le Roux. Sa pele, go ahlaahlwa dikgopolo tše fetogilego ka Modimo. Poledišano ye e tlatšwa ke go ahlaahla tsholo ye e lebanywago le gore go bala Bibele go na le khuetšo ye itsego go batho ba bangwe, le gore go bala ka tsela ya go fapana go tlo tliša kgopolo ya go fošagala ka Modimo. Ditshwayotshwayo tša Van Deventer mabapi le bothata bja go ngangišana ka ditaba tša teologi di loišwa ke go ahlaahla ka tsholo ka go Die Kerkblad poledišano mabapi le mokgwa wa go hlatholla Bibele ka go sekaseka popopolelo(gramatika) le histori ya tlholego ya yona. Ditshwayotshwayo tša gagwe mabapi le mohola wa boitemogo bja go tlišwa ke histori di ahlaahlwa ka tsela ya potšišo tswalanong ya teologi ya tokologo le kgopolo ya sepoloiki ya go gana diphetogo. Bothata bja Le Roux mabapi le kgopolo ya Snyman ya go re kgethollo go ya ka merafe e šomišwa e le tsela ya go tšhela phori mahlong e iša poledišano ye go mohlala wo e sego wa kgale wa go fenya semorafe ka go šomiša seswantšhokgopolo sa semorafe sa pepeneng. Mohlala wo o laetša ka fao teologi e amago diphetogo tša ka mehla maphelong a batho ntle le go lebanya ditaba tša paale thwii. Ka lona lebaka leo, mongwadi o ruma ka go re go bala setšo sa batho ba Bodikela mo Afrika ka tshekatsheko le phetleko ya go tiba go tloga go nyakega.
--- End of translation ---


text:
JULY 16, 2015
JEREMANE
Bahlankedi ba Mmušo ba Leboga Tate le Morwa ka go Phološa Banna ba Bararo Kotsing ya Koloi
SELTERS, Jeremane—Andreas Bonk ke Hlatse ya Jehofa gomme yena le morwa wa gagwe Jorim ba bile gare ga batho bao ba ilego ba hwetša difoka ka di 16 tša April, 2015, ka ge ba ile ba phološa banna ba bararo ka gare ga koloi yeo e bego e e swa. Ba ile ba newa difoka tšeo moletlong woo go bego go tlile Tonakgolo ya Lefapha la Tlhakodišo le Tšhireletšego ya toropo ya Baden-Württemberg, yeo e lego borwabodikela bja Jeremane e bile go tlile le dimeyara tše pedi go tšwa Obersulm le Waiblingen, e lego ditoropo tšeo go dulago bathopa difoka tše. Tonakgolo ya Lefapha la Tlhakodišo le Tšhireletšego e lego Reinhold Gall (yo a lego seswantšhong ka mo godimo, ke wa boraro go tloga ka la go ja), o ile a nea Andreas Bonk mentlele wo o bitšwago Medal for Saving Lives of the Federal State of Baden-Württemberg ka ge a ile a phološa maphelo. Mosadi wa Mna. Bonk, e lego Christiane (yo a lego seswantšhong sa ka godimo mo gare), o ile a amogela mentlele woo legatong la monna wa gagwe, ka ge a be a le sepetlele nakong ya moletlo woo. Moletlong woo, meyara wa Obersulm, e lego Tilman Schmidt (yo a lego seswantšhong sa ka godimo go yela ka go la nngele), o ile a nea Jorim Bonk (yo a lego seswantšhong sa ka godimo mo gare) Setifikeite sa Tlhompho.
Ka di 11 tša May, 2014, Andreas le Jorim Bonk ba be ba le tseleng ba lebile kopanong e kgolo ya Dihlatse tša Jehofa, moo Andreas a bego a tlo nea polelo ya Beibele. Ge ba le tseleng, ba ile ba hwetša go na le kotsi ya go šiiša ya koloi. Mašole a mane a Amerika a be a kgakgetšwe ka gare ga koloi yeo e bego e e swa. Ba ga Bonks, gotee le batho ba bangwe ba babedi ba ile ba ema gore ba thuše. Andreas o ile a bea bophelo bja gagwe kotsing ge a be a thuša mašole ao a bego a le ka koloing yeo e bego e e swa go fihlela ge maphodisa, ba ditimamollo le di ba diambulense ba fihla. Ka manyami, lešole le tee le ile la hwa. Kuranta ya Sulmtaler Woche o ile wa tsopola Tonakgolo Gall ge a be a bolela le bagale bao gore: “Le na le sebete, le dirile senna e bile le beile le maphelo a lena kotsing.” Meyara Schmidt o okeditše ka gore: “Re le batho ba mo Obersulm, re ikgantšha ka lena.”
Andreas Bonk o hlalosa seo se mo tutueditšego go tšea kgato e bjalo ka sebete, o re: “Ke ile ka ema tseleng moo kotsi e diregilego gona ka gobane ke tshwenyegile ka magagešo. Ke lebelela bophelo e le selo sa bohlokwa. ... Ge nkabe e le nna goba yo mongwe wa leloko la gešo a wetšwe ke se se swanago, ke be nka thaba ge ba bangwe le bona ba be ba ka thuša.” Jorim o oketša ka gore: “Go bohlokwa gore re se hlokomologe batho bao ba hlokago thušo.”
Moletlo wo wa go nea difoka o be o swaretšwe Holong ya Toropo ya Obersulm. Kuranta ya Jeremane ya STIMME.de ge e be e bolela ka moletlo wo e ile ya tsopola meyara o mogolo wa Waiblingen, e lego Andreas Hesky (yo a lego seswantšhong sa ka godimo, ke wa bobedi go tloga ka go la ja), yo a itšego: “Le ka ikgantšha kudu ka seo le se dirilego. Toropo ya Waiblingen e ikgantšha ka go ba le badudi ba go swana le lena. Le mehlala e mebotse setšhabeng.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Jeremane: Wolfram Slupina, mogala +49 6483 41 3110


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Joshua 16:1-10
16 Bana ba Josefa+ ba ile ba abelwa+ naga go tloga Nokeng ya Jorodane+ kua Jeriko go fihla melapong ya Jeriko ka bohlabela, go ya lešokeng leo le rotogago go tloga Jeriko go fihla dithabeng tša Bethele.+2 Naga yeo e be e tloga Bethele yeo e lego kgauswi le Lutsi+ gomme e fetela mollwaneng wa Baarakhi+ wo o lego kua Atharothe,3 e be e theogela ka bodikela mollwaneng wa Bajafeleti e fihla mollwaneng wa Bethe-horoni ya Tlase+ le Getsere+ gomme e goma lewatleng.+4 Bana ba Josefa,+ e lego Manase le Efuraime,+ ba ile ba tšea naga yeo ya ba ya bona.+5 Mollwane wa bana ba Efuraime ka malapa a bona, wona mollwane wa naga ya bona ka bohlabela e be e le Atharothe-adara,+ gomme o be o fihla Bethe-horoni ya Godimo;+6 mollwane o be o leba lewatleng. Mikemethate+ e be e le ka leboa, gomme mollwane o be o rarelela ka bohlabela o eya Thaanathe-shilo o fetela ka bohlabela o eya Janoa.7 O be o theoga o etšwa Janoa o eya Atharothe le Naara o fihla Jeriko+ gomme o leba Nokeng ya Jorodane.8 Go tloga Thapua+ mollwane o be o leba ka bodikela moeding wa mafula wa Kana+ gomme o goma ka lewatle.+ Bjo ke bohwa bja moloko wa bana ba Efuraime ka malapa a bona.9 Bana ba Efuraime ba be ba na le metse+ yeo ba e beetšwego ka thoko bohweng bja bana ba Manase, metse ka moka le metsana ya yona.10 Ga se ba raka Bakanana+ bao ba bego ba dula Getsere,+ gomme Bakanana ba sa dula le Baefuraime go fihla le lehono.+ Ba ile ba gapeletšwa go šoma ka thata go etša makgoba.+


text:
EKIŠANG TUMELO YA BONA | JOSEFA
“Hle Theetšang Toro ye”
JOSEFA o lebeletše ka go hlologela ka thoko ya bohlabela, a duma o ka re a ka tšhabela batho bao a bego a le leetong le bona. Lefelong le lengwe ka morago ga meboto yeo, leo le sego kgole, e be e le legae la gabo kua Heburone. Tatagwe, Jakobo, o be a itokišeletša go robala, a sa tsebe seo se wetšego morwa wa gagwe yo a mo ratago. Eupša Josefa o be a ka se kgone go boela go yena; seo lesogana le le bego le se tseba ke gore, go ka direga gore le se sa bona sefahlego sa tatago lona gape. Babapatši ba be ba mmeile leihlo ge ba dutše ba sepela ka dikamela tseleng yeo e bego e sepelwa kudu yeo e lebago ka thoko ya borwa. Ba be ba rekile Josefa ka gona ba be ba ka se mo tlogele a sepela. Go bona, lesogana leo e be e le morwalo wa bohlokwa wa boreku bja go nkga bose le makhura—dilo tša theko ya godimo tšeo di bego di tla ba direla lešokotšo kua Egipita.
Josefa a ka ba a be a na le nywaga e 17. Mmone ka leihlo la kgopolo a lebeletše lefaufaung la ka bodikela ka mahlo a tswaletšwego ganyenyane, moo letšatši le bego le dikela kgauswi le Lewatle le Legolo, a leka go kwešiša kamoo bophelo bja gagwe bo fetogilego ka tsela e makatšago. Go be go le thata go dumela gore bana babo ba be ba nyakile go mmolaya, eupša ba ile ba mo rekiša gore e be lekgoba. Go swanetše go ba go bile thata go Josefa gore a se lle. O be a sa tsebe seo bokamoso bo mo swaretšego sona.
Go tlile bjang gore Josefa a tsene bothateng bjo bjo bogolo? Ka gona re ka ithuta eng tumelong ya lesogana le leo le ilego la hlaselwa le go latolwa ke ditho tša lapa labo?
LAPA LEO LE BEGO LE NA LE SETLOGO SEO SE RARAGANEGO
Josefa o be a etšwa lapeng le legolo kudu—eupša e be e se lapa le thabilego le leo le nago le botee. Tsela yeo Beibele e hlalosago lapa la Jakobo ke bohlatse bjo bo kwagalago bja ditlamorago tšeo di tlišwago ke go nyala segadikane—e lego motlwae woo o bego o tsemile medu woo Modimo a bego a o tlogeletše bathong ba gagwe go fihla ge Morwa wa gagwe a tsošološa molao wa mathomong wa gore monna a nyale mosadi o tee. (Mateo 19:4-6) Jakobo o be a na le bana ba e ka bago ba 14 bao a ba belegetšwego ke basadi ba bane—basadi ba gagwe ba babedi e lego Lea le Ragele, le bahlanka ba bona, Silipa le Biliha. Go tloga mathomong, Jakobo o be a ithatela Ragele wa gagwe yo mobotsana. Ga se a ka a rata Lea, mogolwagwe Ragele, yo Labane a ilego a mo radia gore a mo nyale. Go ile gwa tsoga lehloyo magareng ga basadi bao ba babedi, gomme lehloyo leo la fetela le go bana ba bona.—Genesi 29:16-35; 30:1, 8, 19, 20; 37:35.
Ragele o be a sa hwetše bana ka nako e telele, ka gona mafelelong ge a belega Josefa, Jakobo o ile a swara morwa yo wa gagwe wa botšofading e le wa bohlokwa. Ka mohlala, ge lapa le le be le le tseleng ya go yo gahlana le ngwanabo Jakobo wa mmolai e lego Esau, Jakobo o ile a kgonthišetša gore Ragele le Josefa yo monyenyane ba bewa ka moragorago sehlopheng moo go bego go bolokegile. Letšatši leo la go se kgahliše le ka ba le ile la bolela se sengwe pelong ya Josefa. Nagana kamoo a ilego a ikwa ka gona mesong yeo ge ka go makala a ipotšiša gore, ke ka baka la’ng tatagwe yo a tšofetšego le yo a sa lego mafolofolo ga bjale a hlotša. A ka ba a ile a makatšwa ke go tseba lebaka: Bošegong bjo bo fetilego tatagwe o be a elwa le morongwa yo matla! Lebaka? Ka gobane Jakobo o be a nyaka tšhegofatšo e tšwago go Jehofa Modimo. Jakobo o ile a putswa ka gore leina la gagwe e be Isiraele. Setšhaba ka moka se be se tla bitšwa ka leina la gagwe! (Genesi 32:22-31) Ge nako e dutše e eya, Josefa o ile a tseba gore barwa ba Isiraele e be e tla ba botate ba setšhaba seo.
Ka morago, Josefa yo mofsa o ile a lebeletšana le manyami a magolo ge motho yo a bego a mo rata kudu a mo tlogela e sa le yo monyenyane. Mmagwe o ile a hwa ge a belega ngwanabo, Benjamini. Tatagwe o ile a kwa bohloko kudu ka ge a be a lahlegetšwe. Nagana Jakobo ka boleta a phumola megokgo mahlong a Josefa, a mo homotša ka kholofelo yeo e ilego ya homotša rakgolwagwe Aborahama. Ruri Josefa o ile a kgomega kudu ka morago ga go tseba gore letšatši le lengwe Jehofa o be a tla tsoša mmagwe! Mohlomongwe Josefa o ile a ba le lerato le tseneletšego go “Modimo . . . wa ba phelago” wa seatla se bulegilego. (Luka 20:38; Baheberu 11:17-19) Ka morago ga go lahlegelwa ke mosadi wa gagwe, Jakobo o ile a tšwela pele a rata bašemanyana bao ba babedi, barwa bao a ba belegetšwego ke Ragele.—Genesi 35:18-20; 37:3; 44:27-29.
Bana ba bantši ba ka ba le matepe goba ba tšwa tseleng ka baka la go ratwa go feta ba bangwe; e fela Josefa o be a ithutile ka go bona dika tša batswadi ba gagwe tše dibotse, gomme a thoma go ba le tumelo e tiilego gaešita le go hlatha seo se lokilego le seo se fošagetšego. Ge a na le nywaga e 17, e be e le modiši a šoma le bomorwarragwe ba bangwe ge a lemoga dilo tše di fošagetšego tšeo ba bego ba di dira. Na o ile a lekega go homola ka taba ye e le gore a amogelwe ke bomorwarragwe? Go sa šetšwe seo, o ile a dira seo se nepagetšego. O ile a tliša pego go tatagwe. (Genesi 37:2) Mohlomongwe go ba le sebete ga Josefa go ile gwa tiišetša tsela yeo Jakobo a bego a tšeela godimo morwa wa gagwe yo a rategago. A mohlala o mobotse wo bafsa ba Bakriste ba ka naganišišago ka wona! Ge e ba o lekega go uta sebe se segolo sa yo mongwe—mohlomongwe ngwaneno goba mogwera wa gago—ke gabohlale go ekiša Josefa gomme o kgonthišetše gore taba e tsebja ke bao ba ka kgonago go thuša mofoši yoo.—Lefitiko 5:1.
Re ka ithuta se sengwe tseleng yeo lapa la gabo Josefa le bego le phela ka yona. Le ge Bakriste ba therešo lehono ba lokologile mokgweng wa go tsenela lenyalo la segadikane, go sa dutše go na le malapa ao a tswakanego gare ga bona, batswadi bao e sego ba madi, bana ba bona bao e sego ba madi le bana babo bona bao e sego ba madi. Bohle ba ka ithuta go tšwa lapeng la Jakobo gore kgethollo le go beba sefahlego di fokodiša botee bja lapa. Batswadi ba bohlale bao ba nago le malapa a tswakanego ba dira sohle seo ba ka se kgonago go kgodiša bana ba bona le bao e sego ba madi gore yo mongwe le yo mongwe o a ratwa, le gore ga ba na bokgoni bjo bo swanago e bile yo mongwe le yo mongwe a ka tlaleletša lethabong la lapa.—Baroma 2:11.
LEHLOYO LE TSEMA MEDU
Ka ge Josefa a ile a emela seo se nepagetšego ka go tia, go ka direga gore ke sona seo se ilego sa dira gore Jakobo a nee mošemane yoo kgodišo. O ile a direla morwa wa gagwe seaparo se sebotse se setelele. (Genesi 37:3) Gantši se be se bitšwa seaparo sa methalothalo goba seaparo sa mebalabala, eupša go na le bohlatse bjo bonyenyane bja dipolelo tšeo. Go ka direga gore e be e le se setelele, sa bothakga mohlomongwe se fihla mafelelong a matsogo le maoto. E be e le mohuta wa seaparo seo mohlomongwe se bego se ka aparwa ke motho wa ka bogošing goba kgošana.
Jakobo o be a na le maikemišetšo a mabotse, le gona Josefa o swanetše go ba a ile a kgongwa ke pontšho ya lerato le borutho yeo tatagwe a e bontšhitšego. Eupša seaparo seo se be se tlo mo tlišetša mathata a magolo. Gopola gore lesogana le e be e le modiši. Wo e be e le modiro o thata wa diatla. Nagana lesogana leo le aperego seaparo sa bogoši le phatša mabjanyeng a matelele, le namela maswika goba le leka go ntšha kwana e lahlegilego sehlareng sa meetlwa. Go feta moo, tsela yeo Jakobo a bego a rata Josefa ka yona e be e tla kgoma bjang tswalano ya Josefa le bomorwarragwe?
Beibele e araba ka gore: “Ge bomorwarragwe ba bona gore tatago bona o be a mo rata go ba feta ka moka, ba thoma go mo hloya gomme ba se sa kgona go bolela le yena gabotse.” * (Genesi 37:4) Lehufa la bona le ka ba le kwagala, eupša bomorwarrago Josefa ba ile ba se bontšhe bohlale ka go dumelela lehufa le le kotsi le ba laola. (Diema 14:30; 27:4) Na o kile wa ikhwetša o tletše lehufa ge yo mongwe a šetšwa goba a newa kgodišo yeo o bego o e nyaka? O sa gopola bana babo Josefa? Lehufa la bona le ile la feleletša ka gore ba dire dilo tšeo ba bego ba tla itsholela tšona kudu. Mohlala wa bona o thuša go gopotša Bakriste gore ke gabohlale go ‘thaba le bao ba thabago.’—Baroma 12:15.
Ga go pelaelo gore Josefa o be a lemogile bonaba bja bana babo. Na o ile a uta seaparo sa gagwe se sebotse ge bana babo ba be ba le kgauswi? A ka ba a ile a lekega go dira bjalo. Gopola gore Jakobo o be a nyaka gore seaparo seo e be leswao la kamogelo le lerato. Josefa o be a nyaka gore tatagwe a dule a mmota, ka baka leo o be a fela a apere seaparo seo. Mohlala wa gagwe o re hola kudu. Le ge Tatago rena wa legodimong a sa bebe sefahlego, ka dinako tše dingwe o kgetha bahlanka ba gagwe bao ba botegago gomme a ba bontšha lerato. Go feta moo, o ba kgopela gore ba ipontšhe ba fapane le lefase le le kgopo le leo le se nago boitshwaro. Go swana le seaparo sa Josefa se sebotse, boitshwaro bja Bakriste ba therešo bo ba hlaola e le ba fapanego le batho bao ba ba dikologilego. Ka dinako tše dingwe boitshwaro bjo bjalo bo ka hlohleletša lehufa le bonaba. (1 Petro 4:4) Na Mokriste o swanetše go uta seo a lego sona ka ge e le mohlanka wa Modimo? Aowa—go no swana le ge Josefa a se a ka a uta seaparo sa gagwe.—Luka 11:33.
DITORO TŠA JOSEFA
Ka morago ga lebakanyana Josefa o ile a lora ditoro tše pedi tšeo di sa tlwaelegago. Torong ya pele, Josefa o ile a bona yena le bana babo, yo mongwe le yo mongwe a tlema ngata. Eupša dingata tša bomorwarragwe tša dikanetša ngata ya gagwe gomme tša e khunamela. Torong ya bobedi, letšatši, kgwedi le dinaledi tše 11 di be di khunamela Josefa. (Genesi 37:6, 7, 9) Josefa o be a swanetše go dira ‘ng ka ditoro tšeo di bego di makatša e bile di tloga di bonala?
Ditoro tšeo di be di etšwa go Jehofa Modimo. E be e le tša boporofeta, gomme Modimo o be a nyaka gore Josefa a fetiše molaetša wo di bego di o swere. Ka kgopolo e itšego, Josefa o be a swanetše go dira seo baporofeta bao ba sa tlago ba bego ba tla se dira ge ba be ba hlatholla molaetša wa Modimo le dikahlolo go batho ba Gagwe bao ba rabelago.
Ka bohlale Josefa o ile a botša bana babo gore: “Hle theetšang toro ye yeo ke e lorilego.” Bana babo ba ile ba kwešiša toro yeo gomme ga se ba e thabela le gatee. Ba re go yena: “A o ra gore ruri o tlo ba kgoši ya rena? Goba o ra gore ruri o tlo re buša?” Pego e tšwela pele ka go re: “Ka gona ba hwetša lebaka le lengwe gape la go mo hloya, ka baka la ditoro tša gagwe le mantšu ao a a boletšego.” Ge Josefa a laodiša toro ya gagwe ya bobedi go tatagwe le bana babo, tsela yeo ba bego ba ikwa ka yona e ile ya se fetoge. Re bala gore: “Tatagwe a mo kgalema a re go yena: ‘Toro ye o e lorilego e ra go re’ng? A o ra gore ruri nna le mmago le bomorwarrago re tlo wela fase ra go khunamela?’” Lega go le bjalo, Jakobo o ile a dula a naganišiša ka taba ye. Na mohlomongwe Jehofa o boledišana le lesogana le?—Genesi 37:6, 8, 10, 11.
Josefa e be e se wa mathomo goba wa mafelelo wa bahlanka ba Jehofa yo a ilego a kgopelwa go fetišetša molaetša wa boporofeta wo o bego o sa tlwaelega gomme mafelelong wa tliša tlaišo. Jesu e be e le mmegi yo mogologolo wa melaetša e bjalo, gomme o ile a botša balatedi ba gagwe gore: “Ge e ba ba ntlhomere, le lena ba tla le hlomara.” (Johane 15:20) Bakriste ba nywaga ka moka ba ka ithuta mo gontši tumelong le go ba le sebete tšeo di ilego tša bontšhwa ke Josefa yo monyenyane.
LEHLOYO LE GAKALA LE GO FETA
Ka moragonyana ga moo, Jakobo o ile a roma Josefa yo monyenyane go tšea leeto. Bana babo ba be ba dišitše diruiwa ka leboa kgauswi le Shikeme, moo ba bego ba sa tšwa go itirela manaba. Ka setlwaedi, Jakobo o be a tshwenyegile ka barwa ba gagwe, ke moka a roma Josefa go hlola ge e ba ba be ba sa iketlile. Nagana ka tsela yeo Josefa a bego a ikwa ka yona. O be a tseba gore bana babo ba be ba mo hloile le go feta! Ba be ba tla thaba bjang ge ga bjale a etla go bona e le mmoleledi wa tatagwe? Go sa šetšwe seo, Josefa o ile a theetša tatagwe gomme a ya.—Genesi 34:25-30; 37:12-14.
E be e le leeto le letelele—leo le ka tšeago matšatši a mane go iša go a mahlano o sepela ka maoto. Shikeme e be e le dikhilomithara tše ka bago tše 80 ka leboa la Heburone. Eupša ge a fihla Shikeme, Josefa o ile a lemoga gore bana babo ba be ba tlogile go ya Dothane, yeo e bego e le dikhilomithara tše dingwe tše e ka bago tše 22 go ya ka leboa. Mafelelong ge Josefa a be a batamela Dothane, bana babo ba ile ba mmona a sa tšwelela. Gateetee lehloyo la bona la gakala le go feta. Pego e balega ka gore: “Ka gona ba botšana ba re: ‘Bonang molori yola o a tla. Bjale etlang re mmolayeng re mo lahleleng ka go o mongwe wa mekoti ya meetse; re tla re o jelwe ke sebata se sešoro. Ke moka re tla bona gore go tla direga eng ka ditoro tša gagwe.’” Lega go le bjalo, Rubeni, o ile a phegelela bana babo gore ba lahlele Josefa ka mokoting a dutše a phela, ka maikemišetšo a go tla go hlakodiša lesogana leo ka morago.—Genesi 37:19-22.
Ka go se lemoge selo, Josefa o ile a ba batamela, a letetše gore go be le khutšo ge ba kopana. Go e na le moo, bana babo ba ile ba mo hlasela! Ka sehlogo ba ile ba mo hlobola seaparo sa gagwe se sebotse, ba mo gogela mokoting wa meetse wo o bego o se na meetse, gomme ba mo lahlela ka moo. Josefa o ile a wela ka moo! Ge letšhogo le okobala, o ile a leka go tšwa, eupša o be a ka se kgone go tšwa moo ka boyena. O ile a bona feela lefaufau ge mantšu a bana babo a hwelela ganyenyane-ganyenyane. O ile a lla a ba kgopela thušo, a ba lopa, eupša ba ile ba se mo šetše. Ka sehlogo, ba ile ba ja dijo kgauswi le moo. Ge Rubeni a be a se gona ba ile ba nagana gape ka go bolaya lesogana le, eupša Juda a phegelela gore ba mo rekišetše barekiši bao ba bego ba feta ka tsela. Dothane e be e le kgauswi le tsela yeo e bego e dirišwa ke bagwebi go ya Egipita, gomme go se go ye kae ke ge go tšwelela Baishimaele le Bamidiane bao ba bego ba sepela ka dikamela. Pele ga ge Rubeni a ka boa, ba be ba šetše ba phethile morero wa bona. Ba ile ba rekiša ngwanabo bona ka dishekele tše 20 go yo ba lekgoba. *—Genesi 37:23-28; 42:21.
Re thoma taba mathomong. Ka ge Josefa a be a išitšwe ka borwa bja tsela ya go ya Egipita, o be a bonagala a lahlegetšwe ke tšohle. O be a arogantšwe le lapa labo ka kgapeletšo. Ka nywaga e mentši, o be a ka se tsebe selo ka lapa la gabo—kamoo Rubeni a ilego a tlalelana ka gona ge a boa gomme a hwetša gore Josefa o sepetše; kamoo Jakobo a ilego a kwa bohloko ka gona ge a be a forwa gore a dumele gore Josefa yo a rategago o hwile; o be a ka se tsebe selo ka rakgolo’agwe yo a tšofetšego Isaka, yo a bego a sa phela; le kamoo ngwanabo yo monyenyane, Benjamini, a bego a tla mo gopola ka gona. Eupša na Josefa o be a amogilwe dilo tšohle?—Genesi 37:29-35.
Josefa o be a sa dutše a na le selo seo bana babo ba bego ba ka se mo amoge sona: tumelo. O be a tseba mo gontši ka Modimo wa gagwe Jehofa, le gona ga go seo se bego se ka mo amoga seo—e sego go lahlegelwa ke legae labo, mathata a go ba mothopša leetong la go ya Egipita goba go gobošwa ka go rekišwa e le lekgoba go mohlankedi wa Moegipita yo a bitšwago Potifara. (Genesi 37:36) Tumelo ya Josefa le maikemišetšo a gagwe a go dula a le kgauswi le Modimo wa gagwe di ile tša matlafatšwa ke mathata ao. Dihlogong tša nakong e tlago, re tla bona kamoo tumelo yeo e ilego ya dira gore Josefa a kgone go dirišwa ke Modimo wa gagwe, Jehofa, gaešita le lapa la gabo leo le bego le le mathateng. Ruri e ka ba gabohlale go ekiša tumelo ya Josefa!
^ ser. 15 Banyakišiši ba bangwe ba šišinya gore bana babo Josefa ba ile ba nagana gore mpho yeo tatago bona a e neilego Josefa e be e le bohlatse bja gore o be a ikemišeditše go nea lesogana le tshwanelo ya go ba leitšibulo. Ba be ba tseba gore Josefa e be e le leitšibulo la mosadi yo a bego a ratwa kudu wa Jakobo—yena yo a bego a ikemišeditše go mo nyala go tloga mathomong. Go oketša moo, leitšibulo la Jakobo e lego Rubeni, o be a robetše le mosadi wa tatagwe wa serethe, a goboša tatagwe le go lahlegelwa ke tshwanelo ya gagwe ya go ba leitšibulo.—Genesi 35:22; 49:3, 4.
^ ser. 25 Le tiragalong ye e nyenyane, pego ya Beibele e itlhatsetše e nepagetše. Mangwalo a nakong yeo a utollotše gore dishekele tše 20 e be e le theko yeo makgoba a bego a rekišwa ka yona kua Egipita.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baroma 10:1-21
10 Bana bešo, seo ke se kganyogago go tšwa pelong le seo ke lopelago Baisiraele ka sona go Modimo ke gore ruri ba phološwe.+2 Gobane ke ba hlatsela gore ba fišegela+ Modimo; eupša e sego go ya ka tsebo e nepagetšego;+3 gobane ka baka la go se tsebe toko ya Modimo+ eupša ba nyaka go thea ya bona,+ ga ba ka ba ikokobeletša toko ya Modimo.+4 Gobane Molao+ o fedile ka Kriste, e le gore yo mongwe le yo mongwe yo a bontšhago tumelo a be le toko.+5 Gobane Moshe o ngwadile gore motho yo a dirilego toko ya Molao o tla phela ka yona.+6 Eupša toko e tlišwago ke tumelo e bolela ka mokgwa wo: “Pelong ya gago o se ke wa re:+ ‘Ke mang yo a tlago go rotogela legodimong?’+ Ke gore, go yo fološa Kriste;+7 goba wa re: ‘Ke mang yo a tlago go theogela sekoting?’+ Ke gore, go yo tsoša Kriste bahung.”+8 Eupša Lengwalo le re’ng? Le re: “Lentšu le la molao le kgauswi le lena, le ka molomong wa lena le ka dipelong tša lena”;+ ke gore “lentšu”+ la tumelo leo re le bolelago.+9 Gobane ge e ba o bolela phatlalatša ‘lentšu leo le lego molomong wa gago,’+ gore Jesu ke Morena,+ le gona o dumela pelong ya gago gore Modimo o mo tsošitše bahung,+ gona o tla phološwa.+10 Gobane motho o dumela ka pelo+ bakeng sa toko, eupša motho o bolela phatlalatša ka molomo+ bakeng sa phološo.11 Gobane Lengwalo le re: “Ga go le o tee+ yo a theago tumelo ya gagwe go yena yo a tlago go nyamišwa.”+12 Gobane ga go na phapano magareng ga Mojuda le Mogerika,*+ ka ge go na le Morena o tee go bohle, yo a humišago+ bohle bao ba mmitšago.13 Gobane “yo mongwe le yo mongwe yo a bitšago leina la Jehofa o tla phološwa.”+14 Lega go le bjalo, ba tla bitša bjang yo ba sego ba dumela go yena?+ Le gona ba tla dumela bjang go yo ba sa kago ba kwa ka yena? Le gona ba tla kwa bjang ge go se yo a bolelago?+15 Le gona ba tla bolela bjang ka ntle le ge ba romilwe?+ Go etša ge go ngwadilwe gwa thwe: “Ke tše dibotse gakaakang dinao tša bao ba bolelago ditaba tše dibotse tša dilo tše dibotse!”+16 Lega go le bjalo, ga se bohle bao ba ilego ba kwa ditaba tše dibotse.+ Gobane Jesaya o re: “Jehofa, ke mang yo a dumetšego seo a se kwelego go rena?”+17 Ka gona tumelo e latela seo se kwelwego.+ Selo se se kwelwego le sona se tla ka lentšu le le lego mabapi le Kriste.+18 Lega go le bjalo ke botšiša gore: Na ba paletšwe ke go kwa? Go ba gona, ge e le gabotse “modumo wa bona o ile lefaseng+ ka moka gomme molaetša wa bona wa ya magomong a lefase.”+19 Lega go le bjalo ke le botšiša gore: Na Isiraele e paletšwe ke go tseba?+ Sa pele Moshe o re: “Ke tla le dira gore le hufegele bao e sego ba setšhaba sa Isiraele; ke tla le galefiša o šoro ka setšhaba sa ditlaela.”+20 Eupša Jesaya o beta pelo kudu gomme o re: “Ke ile ka hwetšwa ke bao ba bego ba sa nnyake;+ ka tsebja ke bao ba bego ba sa botšiše ka nna.”+21 Eupša ge e le mabapi le Isiraele o re: “Go batho ba go se kwe+ le bao ba iphetolelago ke feditše letšatši ka moka ke kgopela ka diatla tše di bulegilego gore ba boe go nna.”+
Mengwalo ya tlase
^ Go molaleng gore mo go bolelwa ka bao e sego Bajuda eupša e le bao ba bolelago Segerika.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
France
2 rue Saint-Hildevert
27400 LOUVIERS
FRANCE
+33 2-32-25-55-55
Dinako tša go Bona Meago ya Lekala
Mošupologo go fihla Labohlano
Go thoma ka 10:00 a.m. le ka 2:30 p.m.
Go bona meago go tšea diiri tše pedi
Mešomo yeo e dirwago
Go fetolelwa dikgatišo tše di theilwego Beibeleng ka maleme a mane. Go okamelwa modiro wa Dihlatse tša Jehofa France le mafelong ao go bolelwago Sefora moše wa mawatle (Guadeloupe, Martinique, French Guiana, La Réunion, Saint Barthélemy, Saint Martin, Saint Pierre le Miquelon, le Seychelles).


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Petro 2:1-25
2 Ka gona lahlang bobe+ bjohle, bofora, boikaketši, mona le mehuta ka moka ya go senyana maina.+2 Go etša masea a sa tšwago go belegwa,+ hlagolelang kganyogo ya go kganyoga maswi a sa tswakwago+ a lentšu, e le gore ka ona le golele phologong,+3 ge feela le bone gore Morena ke yo botho.+4 Ge le etla go yena, yena leswika le le phelago,+ leo le gannwego+ ke batho,+ eupša e le le kgethilwego e bile e le la bohlokwa go Modimo,+5 lena ka noši le le maswika a phelago le agwa ntlong ya moya+ gore le be boperisita bjo bokgethwa, gore le neele dihlabelo tša moya+ tše di amogelegago go Modimo ka Jesu Kriste.+6 Gobane ka Lengwalong go thwe: “Bonang! Ke bea leswika le le kgethilwego Tsione, leswika la sekhutlo la motheo le la bohlokwa; ga go motho yo a dumelago go lona yoo ka tsela le ge e le efe a tlago go nyamišwa.”+7 Ka gona o bohlokwa go lena gobane le badumedi; eupša go bao ba sa dumelego, “leswika lona le baagi ba le gannego+ ke lona le fetogilego hlogo ya sekhutlo,”+8 le “leswika la kgopišo le letlapa la sekgopi.”+ Ba a kgopša gobane ba sa kwe lentšu. Ba bile ba beetšwe sona se.+9 Eupša lena le “morafo wo o kgethilwego, boperisita bja bogoši, setšhaba se sekgethwa,+ batho ba e lego leruo le le kgethegilego,+ gore le bolele gohle mabothakga”+ a yo a le biditšego leswiswing gomme a le biletša seetšeng sa gagwe se se makatšago.+10 Gobane le kile la se be setšhaba sa Modimo,+ eupša bjale le setšhaba sa Gagwe; le be le sa bontšhwe kgaugelo, eupša bjale le a e bontšhwa.+11 Baratiwa, ke le kgothatša le le badiiledi le bile le le badudi ba nakwana+ gore le tšwele pele le ila dikganyogo tša nama,+ tšeo di lwantšhanago le moya.+12 Dulang le itshwere gabotse gare ga ditšhaba,+ gore ge ba le latofatša ba re le badirabobe, ba be dihlatse tše di bonago ka mahlo mediro ya lena e mebotse,+ gomme ka baka la seo, ba tagafatše Modimo letšatšing la go lekola ga gagwe.+13 Ka baka la Morena, ikokobeletšeng+ bohle bao e lego balaodi,+ e ka ba e le go kgoši+ ka ge e le yo mogolo14 goba go babuši ka ge ba romilwe ke yena gore ba otle badirabobe, eupša ba tumiše bao ba dirago botse.+15 Gobane thato ya Modimo ke gore ka go dira botse le tswalele melomo e bolelago polelo ya go hloka tsebo ya batho ba hlokago tlhaologanyo.+16 Ebang bjalo ka batho ba lokologilego,+ le sa sware tokologo ya lena e le bjalo ka selo sa go bipa go dirwa ga bobe,+ eupša le le bahlanka ba Modimo.+17 Godišang batho ba mehuta ka moka,+ ratang mokgatlo wohle wa bana babo rena,+ boifang Modimo+ le be le godišeng kgoši.+18 Bahlanka a ba ikokobetšeng+ go beng ba bona ka poifo ka moka e swanelago,+ e sego feela go bao ba lokilego le ba kwešišago, eupša gape le go bao go lego thata go ba kgahliša.19 Gobane go a retega ge motho a kgotlelela mathata e bile a tlaišega ka tsela yeo e sego ya toka ka baka la go katanela go ba le letswalo le le hlwekilego pele ga Modimo.+20 Gobane go na le mohola ofe ge le kgotlelela go swarwa gampe ka baka la ge le dirile sebe?+ Eupša ge e ba le kgotlelela tlaišego+ ka baka la ge le dira botse, gona se ke selo se se kgahlišago go Modimo.+21 Ge e le gabotse le bileditšwe tseleng ye, gobane gaešita le Kriste o ile a tlaišega bakeng sa lena,+ a le tlogelela mohlala gore le latele dikgato tša gagwe kgauswi.+22 Ga se a ka a dira sebe,+ le gona ga se gwa hwetšwa bofora molomong wa gagwe.+23 Ge a be a rogwa gabohloko,+ ga se a ka a ithogela.+ Ge a be a tlaišega,+ ga se a ka a tšhošetša motho, eupša o ile a ikgafela yo+ a ahlolago ka go loka.24 Yena ka noši o ile a rwala dibe+ tša rena mmeleng wa gagwe koteng,+ e le gore re tlogelane le dibe+ gomme re phelele toko. “Le ile la fodišwa ka dintho tša gagwe.”+25 Gobane le be le swana le dinku, le timela;+ eupša bjale le boetše go modiši+ le molebeledi wa meoya ya lena.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 118:1-29
118 Lebogang Jehofa, gobane o lokile;+Gobane botho bja gagwe ke bja go iša mehleng ya neng le neng.+2 Bjale anke Isiraele e re:“Gobane botho bja gagwe ke bja go iša mehleng ya neng le neng.”+3 Bjale anke ba ntlo ya Arone ba re:+“Gobane botho bja gagwe ke bja go iša mehleng ya neng le neng.”+4 Bjale anke bao ba boifago Jehofa ba re:+“Gobane botho bja gagwe ke bja go iša mehleng ya neng le neng.”+5 Ge ke be ke le maemong a gateletšago ke ile ka bitša Jah;+Jah o ile a nkaraba gomme a mpea lefelong le le bulegilego.+6 Jehofa o ka lehlakoreng la ka; nka se boife.+Motho wa lefaseng a ka ntira’ng?+7 Jehofa o ka lehlakoreng la ka gare ga bao ba nthušago,+E le gore bao ba ntlhoilego ke ba lebelele ke le bophagamong.+8 Go kaone go tšhabela go Jehofa+Go e na le go bota motho wa lefaseng.+9 Go kaone go tšhabela go Jehofa+Go e na le go bota bakgomana.+10 Ditšhaba ka moka di be di ntikologile.+Ke ile ka di raka ka leina la Jehofa.+11 Di be di ntikologile, ee, di ntikologile.+Ke ile ka di raka ka leina la Jehofa.12 Di be di ntikologile go etša dinose;+Di ile tša fedišwa go etša ge go tingwa mollo wa dihlare tša meetlwa.+Ke ile ka di raka ka leina la Jehofa.+13 Di ile tša nkgorometša ka matla gore ke we,+Eupša Jehofa yena a nthuša.+14 Jah ke seširelo sa ka le matla a ka,+Ke yena a mphološago.+15 Lentšu le le goelelago ka lethabo le la phološo+Le kwala ditenteng+ tša baloki.+Seatla sa le letona sa Jehofa se dira ditiro tše matla.+16 Seatla sa le letona sa Jehofa se phagame;+Seatla sa le letona sa Jehofa se dira ditiro tše matla.+17 Nka se hwe, eupša ke tla dula ke phela,+E le gore ke bolele ka ditiro tša Jah.+18 Jah o mphošolotše ka bogale,+Eupša ga se a nkgafela lehu.+19 Lena mpuleleng dikgoro tša toko.+Ke tla tsena ka tšona; ke tla reta Jah.+20 Ye ke kgoro ya Jehofa.+Baloki bona ba tla tsena ka yona.+21 Ke tla go reta, ka gobane o nkarabile+Wa ba wa mphološa.+22 Leswika leo baagi ba le gannego+Le fetogile hlogo ya sekhutlo.+23 Se se tšwa go Jehofa;+Ke se se kgahlišago mahlong a rena.+24 Le ke letšatši leo Jehofa a le dirilego;+Lona letšatšing leo re tla thaba ra ba ra hlalala.+25 Ao hle Jehofa, re phološe hle!+Ao hle Jehofa, re atlegiše hle!+26 A go šegofatšwe Yo a tlago ka leina la Jehofa;+Re šegofaditše lena batho bao ba tšwago ntlong ya Jehofa.+27 Jehofa ke Modimo,+Gomme o re nea seetša.+Kgabišang molokeloke wa monyanya+ ka dithabe;+Dirang bjalo go ba go fihla manakeng a aletare.+28 Wena o Modimo wa ka, ke tla go reta;+Ke tla go phagamiša wena Modimo wa ka.+29 Lebogang Jehofa, gobane o lokile;+Gobane botho bja gagwe ke bja go iša mehleng ya neng le neng.+


text:
Na Beibele e ka Nthuša ge ke Gateletšegile?
Karabo ya Beibele
Ee, ka gobane thušo e kaonekaone e tšwa go “
Modimo Yo a homotšago, a kgothatšago, a lapološago le go thabiša bao ba gateletšegilego.”—2 Bakorinthe 7:6, The Amplified Bible.
Seo Modimo a se neago bao ba gateletšegilego
Matla. Modimo ga a go ‘
lapološe le go go thabiša’ ka go tloša mathata a gago ka moka, eupša o dira seo ka go araba dithapelo tša gago ge o rapelela matla a go lebeletšana le maemo a gago. (Bafilipi 4:13) O ka kgodišega gore o ikemišeditše go go theetša, ka gobane Beibele e re: “
Jehofa o kgauswi le ba dipelo tše di robegilego; o phološa ba meoya e nyamilego o šoro.” (Psalme 34:18) Ge e le gabotse, Modimo o kgona go go kwa ge o kgopela thušo le ge o sa kgone go mo hlalosetša maikwelo a gago.—Baroma 8:26, 27.
Mehlala e mebotse. Mongwadi yo mongwe wa Beibele o rapetše Modimo ka gore: “
Ke go biditše ke le bodibeng bja tlalelo.” Mopsalme yo o ile a lebeletšana le kgateletšego ya gagwe ka go gopola gore Modimo o ikemišeditše go re lebalela dibe tša rena. Go e na le moo, o ile a botša Modimo a re: “
Ge e ba o be o latišiša melato, wena Jah, wena Jehofa, go be go tla ema mang? Gobane o lebalela e le ka kgonthe, e le gore o boifše.”—Psalme 130:1, 3, 4.
Kholofelo. Ntle le go ba homotša gona bjale, Modimo o holofeditše go tloša mathata ka moka ao a bakago kgateletšego. Ge a phethagaditše kholofetšo yeo, “
dilo tša pele [go akaretša le kgateletšego] di ka se sa gopolwa, e bile di ka se sa rotoga pelong.”—Jesaya 65:17.
Tlhokomedišo: Gaešita le ge rena Dihlatse tša Jehofa re tšeela godimo thušo yeo Modimo a e neago, e bile re nyaka thušo ya dingaka malwetšing a bjalo ka kgateletšego ya monagano. (Mareka 2:17) Lega go le bjalo, ga re kgothaletše mohuta o itšego wa kalafo; eupša re nagana gore motho yo mongwe le yo mongwe o swanetše go itirela phetho ditabeng tša mohuta wo.


text:
Southern African Customs Union
Southern African Customs Union ke lekgotla la kgwebišano la dinaga tse hlano.
Histori[lokiša | edit source]
SACU e hlomilwe ka 1910 e le tumelano magareng ga Union ya Afrika Borwa, le High Commission Territories ya Bechuanaland, Basutoland le Swaziland. Morago ga boipuso ba dinaga tse, ka 11 Manthole 1969 SACU e hlomilwe gape, ditumelano magareng ga Repabliki ya Afrika Borwa, Botwswana, Lesotho le Swaziland.
Ditumelo tse dimpsha dithomile go šoma ka 1 Hlakola 1970. Morago ga go-ipuša ga Namibia ka 1990, Namibia ebile leloko la bohlano la SACU.
Maloko[lokiša | edit source]
SACU e nale maloko a mahlano:


text:
KAROLO 6
Thekgo ya Mmušo wa Modimo—Go Aga Mafelo a Borapedi le go Nea Thušo ya Tlhakodišo
O TSENA ka Holong ya geno ya Mmušo gomme o nagana gore o lahlegile. O be o dutše o ikgantšha ka yona. Le gona go ka direga gore e go gopotša dilo tše dintši tše dibotse tša ge le be le sa e aga nywageng e mmalwa e fetilego. Eupša gona bjale o ikgantšha ka yona le go feta ka gobane Holo ye ya geno ya Mmušo e fetošitšwe lefelo la nakwana la tlhakodišo. Ka morago ga gore ledimo le bake mafula le go senya tikologo ya gabo lena o šoro, gateetee Komiti ya Lekala e ile ya rulaganya gore bao ba kgomilwego ke masetlapelo ao ba newe dijo, diaparo, meetse a hlwekilego le thušo e nngwe. Ditlabakelo tša tlhakodišo di pakilwe gabotse ka Holong ye ya geno. Bana babo rena le dikgaetšedi ba tla moo gomme ba tšea dilo tšeo ba di hlokago, e bile o bona ba bantši ba bona ba iphomola megokgo ya lethabo.
Jesu o itše leswao le legolo leo balatedi ba gagwe ba bego ba tla tsebja ka lona ke ge ba ratana. (Joh. 13:34, 35) Karolong ye, re tlo bona kamoo Dihlatse tša Jehofa di bontšhago lerato la Bokriste medirong ya tšona ya go aga le ya tlhakodišo. Lerato le bjalo ke bohlatse bjo matla bja gore re phela ka tlase ga pušo ya Jesu.
KAROLONG YE
KGAOLO 18
Kamoo Mediro ya Mmušo e Thekgwago ka Ditšhelete
Tšhelete yeo e tšwa kae? Gona e dirišwa bjang?
KGAOLO 19
Modiro wa go Aga wo o Godišago Jehofa
Mafelo a borapedi a godiša Modimo, eupša go na le seo a se tšeelago godimo kudu go feta mafelo ao.
KGAOLO 20
Modiro wa Tlhakodišo
Re tseba bjang gore modiro wa tlhakodišo ke karolo ya tirelo ya rena e kgethwa go Jehofa?


text:
THUTO 13
Mmulamadibogo ke Eng?
Lentšu “mmulamadibogo” gantši le šupa batho bao ba utollago mafelo a mafsa gomme ba bulela ba bangwe tsela gore ba ba latele. Jesu e be e le mmulamadibogo ka tsela e itšego, ka ge a ile a rongwa lefaseng gore a tlo dira bodiredi bjo bo neago bophelo le go bulela batho tsela e išago phološong. (Mateo 20:28) Lehono, balatedi ba gagwe ba mo ekiša ka go fetša nako e ntši ka mo ba ka kgonago ba ‘dira barutiwa.’ (Mateo 28:19, 20) Ba bangwe ba ile ba kgona go tsenela seo re se bitšago tirelo ya bobulamadibogo.
Mmulamadibogo ke moebangedi wa nako e tletšego. Dihlatse tša Jehofa ka moka ke bagoeledi ba ditaba tše dibotse. Lega go le bjalo, ba bangwe ba ile ba rulaganya maphelo a bona gore ba hlankele e le babulamadibogo ba ka mehla, ba fetša diiri tše 70 kgweding e nngwe le e nngwe modirong wa boboledi. Gore ba dire se, ba šoma mošomo wa boiphedišo wo e sego wa ka mehla. Ba bangwe ba kgethelwa go hlankela e le babulamadibogo ba kgethegilego mafelong ao go ona go nyakegago bagoeledi ba Mmušo ba bantši, ba fetša diiri tše 130 goba tša ka godimo ga moo bodireding kgwedi e nngwe le e nngwe. Babulamadibogo ba kgotsofalela go phela bophelo bjo bonolo, ba kgodišegile gore Jehofa o tla ba nea dinyakwa tša bona tša bophelo. (Mateo 6:31-33; 1 Timotheo 6:6-8) Bao ba sa kgonego go tsenela bobulamadibogo bja ka mehla ba ka hlankela e le babulamadibogo ba go thuša ge ba kgona, ba oketša modiro wa bona wa boboledi gore e be diiri tše 30 goba tše 50 ka kgwedi.
Mmulamadibogo o tutuetšwa ke go rata Modimo le batho. Go swana le Jesu, re lemoga gore batho ba bantši lehono ba tloga ba nyaka go tseba ka Modimo le merero ya gagwe. (Mareka 6:34) Eupša re na le tsebo yeo e ka ba thušago gona bjale, yeo e ba neago kholofelo e tiilego ya bokamoso. Go rata baagišani go tutuetša mmulamadibogo gore a gafe nako ya gagwe e ntši le matla go thuša ba bangwe ka dilo tša moya. (Mateo 22:39; 1 Bathesalonika 2:8) Ka baka leo, tumelo ya gagwe e a matlafala, o batamela kgauswi le Modimo gomme o hwetša lethabo le legolo.—Ditiro 20:35.
O ka hlalosa mmulamadibogo bjang?
Ke’ng seo se tutueletšago ba bangwe go tsenela bobulamadibogo bja ka mehla?


text:
BAFSA BA A BOTŠIŠA
Ke ka Baka la Eng ke Swanetše go Ithuta Leleme le Lengwe?
Go ithuta leleme le lengwe go ka go thuša gore o šome ka thata le go ba le boikokobetšo. Na go na le mehola? Bafsa ba bantši ba ka re ee! Sehlogo se se tla hlalosa gore ke ka baka la eng ba ithuta leleme le lengwe.
Ke ka baka la’ng ke swanetše go ithuta leleme le lengwe?
Bafsa ba bantši ba ithuta leleme le lengwe ka baka la gore e le seo ba swanetšego go se dira sekolong. Ba bangwe ba na le mabaka a bona. Ka mohlala:
Kgarebe ya kua Australia yeo e bitšwago Anna, o ile a phetha ka gore a ithute leleme la Selatvia, e lego leleme leo le bolelwago ga gabo mmagwe. Anna o itše: “Lapa la gešo le rulaganya go etela Latvia, ka gona ke nyaka go kgona go boledišana le ba gešo ge re tla be re etetše moo.”
Gina e lego Hlatse ya Jehofa ya kua United States, o ile a ithuta Polelo ya Diatla ya Amerika gomme a hudugela Belize go yo hlankela Modimo ka mo go oketšegilego. O itše: “Batho ba difoa ga ba na batho ba bantši bao ba ka boledišanago le bona. Ba leboga kudu ge ke ba botša gore ke ithutile Polelo ya Diatla ya Amerika feela gore ke ithute le bona Beibele ka segagabo bona!”
Na o be o tseba? Beibele e boletše e sa le pele gore ditaba tše dibotse tša Mmušo wa Modimo di tla bolelwa go batho ba “ditšhaba tšohle, meloko yohle, maleme ohle le batho bohle.” (Kutollo 14:6) E le go phethagatša boporofeta bjo, bafsa ba bantši ba Dihlatse tša Jehofa ba ithutile leleme le lengwe gore ba hlankele Modimo ka mo go oketšegilego. Ba dira seo ba le nageng ya gabo bona goba nageng e nngwe.
Go na le ditlhohlo dife?
Go ithuta leleme le lengwe ga go bonolo. Mofsa yo a bitšwago Corrina o re: “Ke be ke nagana gore go ithuta leleme le lengwe go bolela go no ithuta mantšu a mafsa, eupša ke ile ka bona gore go akaretša go ithuta setšo se sefsa le tsela e mpsha ya go nagana. Ka gona go ithuta leleme le lengwe go tloga go nyaka nako.”
Le gona go nyaka gore motho a be le boikokobetšo. Lesogana leo le bitšwago James leo le ilego la ithuta Sepanishi le re: “O swanetše go ithuta go itshega, ka baka la gore o tlo dira diphošo tše dintši. Eupša yeo ke tsela ya go ithuta.”
Therešo e sa fetogego: Ge o ka kgona go ithuta go lebeletšana le go fela o palelwa le go dira diphošo tša go leša dihlong, ruri o tla kgona go ithuta leleme le lengwe.
Keletšo: O se ke wa nyama ge ba bangwe ba bonagala ba dira tšwelopele ka pela go feta wena. Beibele e re: “Anke yo mongwe le yo mongwe a hlahlobe ditiro tša gagwe gomme o tla ba le lebaka la go hlalala ka yena ka noši, e sego ka go ipapiša le motho yo mongwe.”—Bagalatia 6:4.
Mehola ke efe?
Mehola ya go ithuta leleme le lengwe ke e mentši. Ka mohlala, mofsa yo a bitšwago Olivia o re: “Ge o ithuta leleme le lengwe o tla ba le bagwera ba bafsa.”
Mofsa yo a bitšwago Mary o hweditše gore go ithuta leleme le lengwe go ile gwa mo thuša gore a ikholofele. O re: “Go thata gore ke ikgantšhe ka selo le ge e le sefe seo ke se dirago, eupša ka ge ga bjale ke ithuta leleme le lengwe, ke a thaba ka morago ga gore ke ithute lentšu le lengwe le le lengwe le lefsa. Seo se dira gore ke ikgantšhe ka nna.”
Gina, yo go boletšwego ka yena pejana, o lemogile gore go ruta batho Beibele ka polelo ya diatla go okeditše lethabo la gagwe ge a hlankela Modimo. O re: “Go bona batho ba thaba ge ke boledišana le bona ka leleme la bona ke moputso o mogolo!”
Therešo e sa fetogego: Go ithuta leleme le lengwe go ka go thuša gore o be le bagwera ba bafsa, o ikholofele o be o hlankele Modimo o thabile. Ke tsela e bohlokwa ya go fihlelela batho ba “ditšhabeng tšohle, melokong yohle, merafong yohle le malemeng ohle” ka ditaba tše dibotse.—Kutollo 7:9.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 148:1-14
148 Tumišang Jah!+Tumišang Jehofa le le magodimong,+Mo tumišeng le le bophagamong.+2 Mo tumišeng, lena barongwa ba gagwe ka moka.+Mo tumišeng, lena madira a gagwe ka moka.+3 Mo tumišeng, lena letšatši le kgwedi.+Mo tumišeng, lena dinaledi ka moka tšeo di edišago seetša.+4 Mo tumišeng, lena magodimo a magodimo,+Le lena maru a pula a magodimong.+5 Anke di tumiše leina la Jehofa;+Gobane ke yena a ntšhitšego taelo gomme tša bopša.+6 O dira gore di dule di le gona ka mo go sa felego, le go iša mehleng ya neng le neng.+O di ntšheditše taelo gomme di ka se e tshele.+7 Tumišang Jehofa lena mo lefaseng,+Lena diphedi tše dikgolokgolo tša ka lewatleng le lena madiba ka moka,+8 Lena mollo le sefako, kapoko le muši,+Wena phefo e matla yeo e phethago lentšu la gagwe,+9 Lena dithaba le lena meboto ka moka,+Lena dihlare tša dienywa le tša metsedara ka moka,+10 Lena dibata le lena diruiwa ka moka,+Lena digagabi gotee le dinonyana,+11 Lena dikgoši tša lefase+ le lena ditšhaba ka moka,Lena dikgošana+ le lena baahlodi ka moka ba lefase,+12 Lena masogana+ le lena dikgarebe,+Lena bakgalabje+ gotee le bašemane.+13 Tumišang leina la Jehofa,+Gobane leina la gagwe ke lona le nnoši leo le phagamego wa go se fihlelelege.+Bogolo bja gagwe bo phagametše lefase le legodimo.+14 O tla phagamiša lenaka* la batho ba gagwe,+A phagamiša tumišo ya bohle bao ba mmotegelago,+A phagamiša le tumišo ya bana ba Isiraele, e lego batho bao ba mmatametšego kgauswi.+Tumišang Jah!+
Mengwalo ya tlase
^ Gantši ka Beibeleng lenaka la phoofolo le dirišwa e le seka sa matla goba bolaodi.


text:
Go Lebeletšana le Bofelo bja Lefase le la Kgale re le Ngatana e Tee
“Re ditho tša mmele o tee.”—BAEF. 4:25.
1, 2. Ke’ng seo Modimo a se nyakago go barapedi ba gagwe ba bafsa le ba bagolo?
NA O mofsa? Ge e ba go le bjalo, tseba gore re go rata kudu ka ge o le karolo ya phuthego ya Jehofa ya lefaseng ka bophara. Dinageng tše dintši, bontši bja batho bao ba kolobetšwago ke bafsa. Go kgothatša kudu go bona bafsa ba bantši ka tsela ye ba tlatša bao ba dirilego phetho ya go hlankela Jehofa!
2 Ka ge o le mofsa, na o thabela go ba gotee le bafsa ba bangwe? Ga go pelaelo gore o thabela seo. Re a thaba ge re ipshina gotee le dithaka tša rena. Lega go le bjalo, go sa šetšwe gore re bafsa goba re ba bagolo, le gona go sa šetšwe setlogo sa rena, Modimo o nyaka gore re mo hlankele ka botee. Moapostola Paulo o ngwadile gore thato ya Modimo ke gore “mehuta yohle ya batho e phološwe gomme e fihle tsebong e nepagetšego ya therešo.” (1 Tim. 2:3, 4) Go Kutollo 7:9, go bolelwa ka barapedi ba Modimo bao ba tšwago “ditšhabeng tšohle, melokong yohle, merafong yohle le malemeng ohle.”
3, 4. (a) Ke moya ofe wo o atilego gare ga bafsa ba bantši lehono? (b) Ke boemo bofe bja kgopolo bjo bo dumelelanago le Baefeso 4:25?
3 Ruri go na le phapano e kgolo magareng ga bafsa bao ba hlankelago Jehofa le bafsa ba lefase le! Bafsa ba bantši bao ba sa hlankelego Jehofa ba phela bophelo bja boithati, ba lebeletše feela seo ba se nyakago. Banyakišiši ba bangwe ba ba bitša “Moloko wa nna Pele.” Tsela ya bona ya go bolela le ya go apara e bontšha gore ba tšeela fase batho bao ba godilego, ba ba lebelela ba se ba hlabologa.
4 Moya woo o gohle. Ka go re’alo, bafsa bao ba hlankelago Jehofa ba swanetše go dira maiteko a magolo gore ba pheme moya woo gomme ba amogele pono ya Modimo. Gaešita le lekgolong la pele la nywaga, Paulo o ile a bona go le bohlokwa gore a kgothaletše badumedigotee le yena gore ba pheme “moya woo bjale o šomago go bana ba go se kwe,” e lego moya woo ‘ka nako e nngwe ba kilego ba sepela go wona.’ (Bala Baefeso 2:1-3.) Re swanetše go reta bafsa bao ba bonago bohlokwa bja go phema moya woo gomme ba šoma ka botee le bana babo bona ka moka. Boemo bjo bjalo bja kgopolo bo dumelelana le mantšu a Paulo a gore “re ditho tša mmele o tee.” (Baef. 4:25) Ge re dutše re batamela bofelo bja lefase le la kgale, go šoma ka botee go tlo ba bohlokwa le go feta. Anke re ahlaahleng mehlala e mengwe ya ka Beibeleng yeo e tlago go re thuša go kwešiša bohlokwa bja go ba ngatana e tee, go ba boteeng.
BA ILE BA DULA E LE NGATANA E TEE
5, 6. Pego ya Lota le barwedi ba gagwe e re ruta’ng mabapi le go dula re le boteeng?
5 Mehleng e fetilego, Jehofa o be a thabela go šireletša batho ba gagwe ge ba be ba thušana ka botee go lebeletšana le dinako tše thata. Bahlanka ba Modimo ba mehleng yeno, e ka ba e le bafsa goba ba bagolo, ba ka ithuta mehlaleng ya Beibele. O mongwe wa mehlala yeo o mabapi le Lota.
6 Lota le lapa la gagwe ba be ba le kotsing ka gobane Sodoma e be e tlo fedišwa, e lego motse wo ba bego ba dula go wona. Barongwa ba Modimo ba ile ba kgothaletša Lota gore a tloge motseng woo a tšhabele dithabeng, ba re go yena: “Tšhabang le phološeng meoya ya lena!” (Gen. 19:12-22) Lota o ile a kwa, gomme barwedi ba gagwe ba babedi ba tšhaba gotee le yena motseng woo. Ka manyami, ditho tše dingwe tša lapa ga se tša ka tša tšhaba gotee le bona. Masogana ao a bego a beeleditše barwedi ba Lota a be a bona eka mokgalabje yo o “itshwaretše metlae.” Seo se ile sa dira gore ba fedišwe. (Gen. 19:14) Go ile gwa phologa feela Lota le barwedi ba gagwe bao ba ilego ba dula ba mo kgomaretše.
7. Jehofa o ile a thuša bjang bao ba ilego ba bontšha moya wa botee ge Baisiraele ba be ba tloga Egipita?
7 Ela hloko mohlala o mongwe. Ge Baisiraele ba be ba tloga Egipita, ga se ba tloga ka dihlophahlopha, sehlopha se sengwe le se sengwe se itšeela tsela ya sona. Le gona ge Moshe a be a “otlollela seatla sa gagwe lewatleng” gomme Jehofa a aroganya lewatle, Moshe ga se a ka a tshela a nnoši goba le Baisiraele ba sego kae feela. Go e na le moo, phuthego ka moka e ile ya šireletšwa ke Jehofa gomme ya kgona go phatša gare ga lewatle. (Ek. 14:21, 22, 29, 30) Ba ile ba bontšha moya wa botee, gomme ba be ba sepela le “lešaba le legolo la mahlakanasele,” e lego batho bao e bego e se Baisiraele bao ba bego ba le ka lehlakoreng la bona. (Ek. 12:38) Ga re nagane gore go na le batho ba sego kae, mohlomongwe sehlopha sa bafsa, bao ba ilego ba itshepelela ba nnoši, ba tšea tsela yeo bona ba e ratago. Go dira seo go be go tla ba go bontšha go hloka tlhaologanyo e bile Jehofa o be a ka se ba šireletše.—1 Bakor. 10:1.
8. Batho ba Modimo ba ile ba bontšha bjang botee mehleng ya Jehoshafate?
8 Mehleng ya Kgoši Jehoshafate, batho ba Modimo ba ile ba lebeletšana le lenaba le le boifišago, “lešaba le legolo” leo le bego le etšwa dinageng tšeo di ba dikologilego. (2 Dikor. 20:1, 2) Se se kgahlišago ke gore bahlanka ba Modimo ga se ba ka ba leka go fenya lenaba leo ka matla a bona. Go e na le moo, ba ile ba kgopela thušo go Jehofa. (Bala 2 Dikoronika 20:3, 4.) Le gona ga se ba dira bjalo e le motho ka o tee ka o tee, yo mongwe le yo mongwe a dira seo a se nagannego goba ka tsela ya gagwe. Beibele e re botša gore: “Bohle ba Juda ba be ba eme pele ga Jehofa, go eme le bana ba bona, basadi ba bona le barwa ba bona.” (2 Dikor. 20:13) Ba bafsa le ba bagolo ba ile ba dirišana gotee ka tumelo gore ba latele tlhahlo ya Jehofa, gomme Jehofa a ba šireletša manabeng a bona. (2 Dikor. 20:20-27) Na wo ga se mohlala o mobotse wa kamoo batho ba Modimo ba swanetšego go lebeletšana le ditlhohlo?
9. Re ka ithuta’ng mabapi le botee ditirong le boemong bja kgopolo bja Bakriste ba lekgolong la pele la nywaga?
9 Bakriste ba lekgolong la pele la nywaga le bona ba be ba tsebja ka go šoma ka botee. Ka mohlala, ka morago ga gore Bajuda ba bantši le basokologi ba amogele tumelo ya Bokriste, ba ile ba ikgafela “thutong ya baapostola, go abelaneng le ba bangwe, go jeng dijo le dithapelong.” (Dit. 2:42) Botee bjo bo ile bja bonagala gabotse nakong ya tlaišo, ge ba be ba hlokana. (Dit. 4:23, 24) Na ga o dumele gore go bohlokwa kudu go šoma gotee dinakong tša mathata?
EBANG BATEE GE LETŠATŠI LA JEHOFA LE DUTŠE LE BATAMELA
10. Ke neng moo go tla bago go le bohlokwa kudu gore re be ngatana e tee?
10 Nako e thata kudu historing ya batho e a batamela. Moporofeta Joele o e hlalosa e le “letšatši la leswiswi le la phifalo.” (Joele 2:1, 2; Tsef. 1:14) Yeo e tla ba e le nako ya gore batho ba Modimo ba be ngatana e tee. Gopola mantšu a Jesu ao a rego: “Mmušo o mongwe le o mongwe wo o aroganego o a šwalalana.”—Mat. 12:25.
11. Ke papišo efe yeo e lego go Psalme 122:3, 4 yeo e ka dirišwago go batho ba Modimo lehono? (Bona seswantšho seo se lego mathomong a sehlogo.)
11 Nakong yeo e thata, re tlo swanelwa ke go ba boteeng e le ka kgonthe. Botee bja moya bjo re tlo swanelwago ke go ba le bjona ka nako yeo bo ka bapetšwa le tsela yeo dintlo tša Jerusalema ya bogologolo di bego di bapelane ka yona. Dintlo tšeo di be di bapelane kudu moo mopsalme yo mongwe a hlalositšego Jerusalema e le “motse wo o kgomaganego wo e lego selo setee.” Seo se ile sa dira gore badudi ba moo ba kgone go thušana le go šireletšana. Go feta moo, go dula ga bona kgauswi le kgauswi go ka emela botee bja moya bja setšhaba ka moka ge “meloko ya Jah” e be e bokana go tlo mo rapela. (Bala Psalme 122:3, 4.) Lehono le matšatšing a thata ao a tlago, le rena re swanetše go dula re ‘kgomagane re le selo setee.’
12. Ke’ng seo se tlago go re thuša go phologa tlhaselo e tlago ya batho ba Modimo?
12 Ke ka baka la’ng go tla be go le bohlokwa kudu gore re be “selo setee” ka nako yeo? Hesekiele kgaolo 38 e bolela ka tsela ya boporofeta ka tlhaselo ya ge “Gogo wa naga ya Magogo” a tlo hlasela batho ba Modimo. Yeo e ka se be nako ya gore re dumelele selo le ge e le sefe go re aroganya. Re ka se nyake go kgopela thušo go batho ba lefase. Go e na le moo, re tlo nyaka go kgomarela bana babo rena. Ga re tlo phologa feela ka gobane re le ditho tša sehlopha se itšego. Jehofa le Morwa wa gagwe ba tlo phološa bao ba bitšago leina la Jehofa dinakong tšeo tša masetlapelo. (Joele 2:32; Mat. 28:20) Lega go le bjalo, na ke mo go kwagalago go nagana gore bao ba sego boteeng le mohlape wa Modimo—bao ba arogilego—ba tla phologa?—Mika 2:12.
13. Bafsa bao ba boifago Modimo ba ka ithuta’ng go seo re šetšego re se ahlaahlile go fihla ga bjale?
13 Ka gona, go molaleng gore go latela ditsela tša bafsa bao ba ikarolago gomme ba iphelela ba nnoši ga go bontšhe bohlale. Nako yeo re tlago go hlokana e le ka kgonthe e kgauswi kudu. Seo se akaretša rena ka moka, ba bafsa le ba bagolo! Ee, ga bjale ke nako ya go ithuta go šoma gotee, re hlagolele botee bjo bo tlago go nyakega kudu matšatšing a tlago.
“RE DITHO TŠA MMELE O TEE”
14, 15. (a) Ke ka baka la’ng Jehofa a tlwaetša ba bafsa le ba bagolo lehono? (b) Jehofa o re nea keletšo efe go re kgothaletša go ba batee?
14 Jehofa o re thuša gore re mo “direle ka botee.” (Tsef. 3:8, 9) O re tlwaeletša go ba karolo ya morero wa gagwe wa ka mo go sa felego. Seo se akaretša’ng? O rerile go “[kgobokanya] gotee gape dilo tšohle go Kriste.” (Bala Baefeso 1:9, 10.) Ee, Jehofa o nyaka gore dibopiwa ka moka legohleng di be karolo ya botee bjo ge e ba di rata, gomme o tla atlega. Na seo se go thuša gore bjalo ka mofsa o bone bohlokwa bja go šoma ka botee le mokgatlo wa Jehofa?
15 Jehofa o re ruta gore re be le botee gona bjale e le gore re tle re be boteeng ka mo go sa felego. Mangwalo a re botša gantši gore re “hlokomelane,” re “bontšhaneng borutho,” re ‘tšwele pele re homotšana’ le go “agana.” (1 Bakor. 12:25; Baroma 12:10; 1 Bathes. 4:18; 5:11) Jehofa o a tseba gore Bakriste ga se ba phethagala, gomme se se ka dira gore go be thata gore re be batee, ka gona re swanetše go šoma ka thata gore re “lebalelane ka bolokologi.”—Baef. 4:32.
16, 17. (a) O mongwe wa merero ya diboka tša Bokriste ke ofe? (b) Bafsa ba ka ithuta’ng mohlaleng wa Jesu ge e be e sa le mofsa?
16 Le gona Jehofa o re rulaganyeditše diboka tša Bokriste go re thuša go ithuta go ba ngatana e tee. Re badile gantši kgothatšo yeo e lego go Baheberu 10:24, 25. O mongwe wa merero ya diboka tše ke go “[hlokomelana] gore re hlohleletšaneng leratong le medirong e mebotse.” Go oketša moo, diboka di bohlokwa ka ge di dira gore re ‘kgothatšane, kudukudu ka ge re bona letšatši le batamela.’
17 Jesu o beile mohlala o mobotse wa go tšeela godimo ditokišetšo tše bjalo ge e be e sa le mofsa. Ge a be a na le nywaga e 12, o be a na le batswadi ba gagwe sebokeng se segolo seo go sona go bego go ithutwa dilo tša moya. Nengneng o ile a timelela, eupša e se ka gobane a be a ile go ithabiša le bafsa ba bangwe. Go e na le moo, Josefa le Maria ba ile ba mo hwetša a boledišana le barutiši ka dilo tša moya tempeleng.—Luka 2:45-47.
18. Dithapelo tša rena di ka re thuša bjang gore re be le botee?
18 Go tlaleletša tabeng ya go hlagolela go ratana le go diriša diboka tša Bokriste go matlafatša botee bja rena, re ka rapelelana. Ge re botša Jehofa ka go lebanya dilo tšeo re di kgopelelago bana babo rena, seo se re gopotša gore re tshwenyegile ka ba bangwe. Ga se feela Bakriste bao ba godilego bao ba swanetšego go dira dilo tše. Ge e ba o le mofsa, na o diriša dibaka tše go hlagolela botee le lapa la geno la moya? Go dira se go ka go thuša go kgonthišetša gore ga o karolo ya lefase le la kgale ge le tla be le fedišwa.
GO BONTŠHA GORE “RE DITHO TŠEO DI KOPANTŠWEGO”
19-21. (a) Ke ka tsela efe e kgolo re bontšhago gore “re ditho tšeo di kopantšwego”? Nea mehlala. (b) O ithuta’ng tseleng yeo bana babo rena ba bangwe ba ilego ba arabela ka yona dikotsing tša tlhago?
19 Batho ba Jehofa ba šetše ba phela ka go dumelelana le molao wa motheo wo o lego go Baroma 12:5 woo o rego: “Re ditho tšeo di kopantšwego.” Re bona bohlatse bja se ge go tšwelela dikotsi tša tlhago. Ka December 2011, ledimo le matla le ile la baka mafula a go šiiša sehlakahlakeng sa Philippines seo se bitšwago Mindanao. Ka bošego botee feela, dintlo tša ka godimo ga tše 40 000 di be di khupeditšwe ke meetse, go akaretša le dintlo tše dintši tša bana babo rena. Lega go le bjalo, ofisi ya lekala e begile gore “gaešita le pele ga ge dikomiti tša tlhakodišo di ka thoma go thuša, bana babo rena ba Bakriste go tšwa ditikologong tše dingwe ba be ba šetše ba romela thušo.”
20 Ka mo go swanago, ge tšhišinyego e kgolo ya lefase le tsunami di be di hlasela ka bohlabela bja Japane, bana babo rena le dikgaetšedi ba bantši ba ile ba loba dilo tše dintši. Ba bangwe ba ile ba šala ba se na seloselo. Yoshiko, yoo a ilego a loba ntlo, o be a dula bokgole bja dikhilomithara tše e ka bago tše 40 le Holo ya Mmušo. O re: “Ka morago re ile ra makala ge re ekwa gore letšatši la ka morago ga tšhišinyego ya lefase, molebeledi wa tikologo le ngwanabo rena yo mongwe ba be ba tlile go re nyaka.” A myemyela, o oketša ka gore: “Re thabetše gore phuthego e ile ya hlokomela dinyakwa tša rena tša moya ka tsela e kgolo kudu. Go oketša moo, re ile ra newa dijase, dieta, mekotla le diaparo tša go robala.” Setho se sengwe sa komiti ya tlhakodišo se itše: “Bana babo rena go tšwa nageng ka moka ya Japane e be e le ngatana e tee, ba thušana. Bana babo rena ba bangwe ba ile ba tloga gaešita le United States go tlo thuša. Ge ba be ba botšišwa gore ke ka baka la eng ba tlogile kgole ka tsela ye, ba itše: ‘Re selo setee le bana babo rena ba Japane gomme ba hloka thušo.’” Na ga o ikgantšhe ka go ba karolo ya mokgatlo wo o hlokomelago ditho tša wona ka tsela ye? O ka kgodišega gore Jehofa o thaba kudu ge a bona moya o bjalo wa botee.
21 Go ba le moya woo gona bjale go tla re thuša go lebeletšana le dikgateletšo tša nakong e tlago re le ngatana e tee gaešita le ge re arogane le bana babo rena dikarolong tše dingwe tša lefase. Ge e le gabotse, moya woo o re tlwaetša go tlo lebeletšana le mathata ao a ka re welago ge tshepedišo ye ya kgale ya dilo e fedišwa. Fumiko, yo a ilego a lahlegelwa ke dithoto ge ledimo le matla le be le fsiela Japane, o re: “Bofelo bo kgauswi kudu. Re swanetše go tšwela pele re thuša badumedigotee le rena ge re dutše re lebeletše pele nakong yeo go tla bago go se na dikotsi tša tlhago.”
22. Ke mohola ofe wa ka mo go sa felego wo o ka tlišwago ke botee bja Bokriste?
22 Bafsa le batho ba bagolo bao gona bjale ba katanelago go ba le botee ge e le gabotse ba itokišeletša go tlo phologa bofelo bja lefase le le kgopo leo le se nago botee. Go etša dinakong tše di fetilego, Modimo wa rena o tla phološa batho ba gagwe. (Jes. 52:9, 10) Dula o gopola gore o ka ba gare ga batho bao ba tlago go phološwa ge e ba o katanela go ba karolo ya batho ba Modimo bao ba lego boteeng. Selo se sengwe seo se tla re thušago ke go tšeela godimo kudu dilo tšeo re šetšego re na le tšona. Sehlogo se se latelago se tlo ahlaahla taba yeo.


text:
Batho ba lesome ba hlaloswa ge ba hlokofetsi ka go thuntshiwa ka seo o gonolelwao gore ke dintwa tsa bora ditaxi ka KwaZulu-Natal.
Maphodisa a provinse yeo ba rile dikoloi tse pedi di ile tsa thulana morago a gore motlatsa modulasetulo wa Association ya ditaxi ya Klipriver le baleta yena ba hlaselwe ke batho bao ba se tsebegio ga bjale gomme ba ba bolaya.
Mmoleledi wa maphodisa elego Thandeka Mbele o rile moshomi wa association yeo le baleta yena ba bane ba be ba sepela tseleng ye golo ya N11 gaufi le Ladysmith mo ba thuntshitsweo gona.
Mbele o napile a tsebisa gore ditla morago a tseo, batho ba ba hlano ba hlokofetsi.
Moreidi wa koloi o ile a lahlegelwa ke taolo ya koloi yeo gomme ya thulana le taxi yeo ge Mbele a hlalosa, o rile ye be ye tshamayisa barutisi.
Batho ba ba hlano bao ba be ba ka gare taxi ba lobile maphelo a bo bona. Seo sera gore batho ba lesome ka palo ba hlokofetsi mola bangwe ba isitswe sepehlela ka digobalo tse shoro.
BY: HLOKOMELO MABOGALE


text:
Go Thekga Bana Babo Kriste ka Potego
“Go fihla tekanyong yeo ka yona le diretšego yo mongwe wa bana bešo ba ba banyenyane, le diretše nna.”—MATEO 25:40.
1, 2. (a) Jesu o ile a botša bagwera ba gagwe diswantšho dife? (Bona seswantšho se se lego ka mo godimo.) (b) Ke’ng seo re swanetšego go se tseba ka seswantšho sa dinku le dipudi?
JESU o be a bolela le bagwera ba gagwe e lego Petro, Andrea, Jakobo le Johane ka selo se itšego seo se kgahlišago kudu. Ka morago ga gore a ba botše seswantšho sa mohlanka yo a botegago le wa temogo, sa dikgarebe tše lesome le sa ditalente, Jesu o ile a botša bagwera bao ba gagwe seswantšho se sengwe. Seswantšhong seo, o boletše ka nako ya ge “Morwa wa motho” a tlo ahlola “ditšhaba ka moka.” O ile a re “Morwa wa motho” o tlo aroganya batho ka dihlopha tše pedi, se sengwe a se hlalosa e le dinku gomme se sengwe a re ke dipudi. Le gona o ile a hlalosa sehlopha se sengwe sa bohlokwa sa boraro, e lego ‘bana babo’ Kgoši.—Bala Mateo 25:31-46.
2 Go etša baapostola, bahlanka ba Jehofa ba mehleng yeno le bona ba nyaka go tseba ka seswantšho se ka gobane maphelo a batho a a akaretšwa. Jesu o itše ba bangwe ba tla hwetša bophelo bjo bo sa felego eupša ba bangwe ba tla fedišwa. Ke ka baka leo go lego bohlokwa kudu gore re tsebe seo se bolelwago ke seswantšho se le seo re swanetšego go se dira gore re tle re hwetše bophelo bjo bo sa felego. Ka gona sehlogong se, re tlo araba dipotšišo tše di latelago: Jehofa o re thušitše bjang go kwešiša seswantšho se? Re tseba bjang gore seswantšho se se gatelela modiro wa boboledi? Ke bomang bao ba swanetšego go dira boboledi? Le gona ke ka baka la’ng go le bohlokwa gore gona bjale batho ba botegele “Kgoši” yeo le ‘bana babo’ yona?
JEHOFA O RE THUŠITŠE BJANG GO KWEŠIŠA SESWANTŠHO SE?
3, 4. (a) Re swanetše go tseba’ng gore re kwešiše seswantšho sa dinku le dipudi? (b) Ka 1881, Morokami wa Seisemane o ile wa hlalosa seswantšho se bjang?
3 E le gore re kwešiše seo se bolelwago ke seswantšho sa dinku le dipudi, re swanetše go tseba gore “Morwa wa motho,” goba “Kgoši” (1) ke mang, gore dinku le dipudi ke bomang le gore ‘bana babo’ Kgoši ke bomang? Re swanetše go tseba gape gore “Morwa wa motho” o tla aroganya, goba go ahlola dinku le dipudi (2) neng? le gore (3) ke ka baka la’ng ba bangwe ba bitšwa dinku gomme ba bangwe ba bitšwa dipudi?
4 Ka 1881, Morokami wa Seisemane o ile wa re “Morwa wa motho,” goba “Kgoši,” ke Jesu. Le gona o ile wa hlalosa gore ‘bana babo’ Kgoši ga se feela bao ba tlago go buša le Jesu legodimong eupša ba akaretša le batho ka moka bao ba tlago go phela mo lefaseng ge ba šetše ba phethagetše. Morokami woo o hlalositše gore batho ba tla aroganywa nakong ya Pušo ya Kriste ya Nywaga e Sekete le gore bao ba ekišitšego lerato la Modimo dilong ka moka tšeo ba bego ba di dira ba tla bitšwa dinku.
5. Ka 1923, batho ba Modimo ba be ba kwešiša bjang seswantšho sa dinku le dipudi?
5 Ka morago, Jehofa o ile a thuša batho ba gagwe go kwešiša seswantšho se kutšwanyana. Ka 1923, Morokami wa October 15 wa Seisemane e o ile wa re “Morwa wa motho” ke Jesu. Eupša o ile wa diriša ditemana tša Beibele go hlalosa gore ‘bana babo’ Kgoši bao go bolelwago ka bona seswantšhong se ke feela bao ba tlago go buša le Jesu le gore ka moka ga bona ba tla be ba le legodimong nakong ya Pušo ya Nywaga e Sekete. Le gona o boletše gore dinku ke bao ba tlago go phela mo lefaseng ka tlase ga pušo ya Jesu le bana babo. E bile ka ge seswantšho se se re batho ba ba thuša bana babo Kgoši, gona go aroganya, goba go ahlola, go tla swanela go direga ge bana babo Jesu ba tloditšwego ba sa le mo lefaseng, pele ga ge Pušo ya Nywaga e Sekete e ka thoma. Sehlogo seo se boletše gape gore dinku e tla ba bao ba dumelago go Jesu le bao ba dumelago gore Mmušo o tla tliša bophelo bjo bokaone.
6. Kwešišo ya rena ka seswantšho sa dinku le dipudi e ile ya fetoga bjang ka 1995?
6 Ka nywaga e mentši re be re nagana gore batho ba ahlolwa ka modiro wa boboledi mehleng ye ya bofelo. Ge ba be ba amogela molaetša wa rena, go be go thwe ke dinku, gomme ge ba o gana, go thwe ke dipudi. Eupša ka 1995 tsela yeo re bego re kwešiša seswantšho se e ile ya fetoga. Morokami o ile wa bapiša Mateo 24:29-31 (bala) le Mateo 25:31, 32 (bala), gomme wa hlalosa gore Jesu o tlo ahlola batho nakong ya masetlapelo a magolo ge Morwa wa motho “a fihla ka letago la gagwe.” *—Bona mongwalo wa ka tlase.
Re leboga kudu gore Jehofa o re thušitše go kwešiša diswantšho tša Jesu
7. Seswantšho sa dinku le dipudi se ra go re’ng?
7 Lehono, re kwešiša seswantšho sa dinku le dipudi gabotse. Re a tseba gore “Morwa wa motho,” goba “Kgoši,” ke Jesu. ‘Bana babo’ Kgoši ke bao ba tloditšwego ka moya o mokgethwa bao ba tlago go buša legodimong le Jesu. (Baroma 8:16, 17) “Dinku” le “dipudi” ke batho bao ba tšwago ditšhabeng ka moka. Ba tlo ahlolwa go ya mafelelong a masetlapelo a magolo ao a lego kgauswi le go thoma. Le gona re a tseba gore Jesu o tlo ahlola batho go ya kamoo ba ilego ba swara batlotšwa bao ba sa lego mo lefaseng. Re leboga kudu gore go theoša le nywaga Jehofa o re thušitše go kwešiša seswantšho se le diswantšho tše dingwe tše di lego go Mateo kgaolo 24 le 25!
SESWANTŠHO SE SE RE RUTA GORE MODIRO WA BOBOLEDI O BOHLOKWA KUDU
8, 9. Ke ka baka la’ng Jesu a ile a re dinku ke “baloki”?
8 Jesu ga se a ka a bolela lentšu “boboledi” goba polelwana “modiro wa boboledi” seswantšhong sa dinku le dipudi. Ka gona re tseba bjang gore seswantšho se se re ruta gore modiro wa boboledi o bohlokwa kudu?
9 E le gore re hwetše karabo, sa pele re swanetše go gopola gore Jesu o be a ruta batho a diriša diswantšho. O be a sa bolele ka dinku le dipudi tša kgonthe. Ka tsela e swanago, o be a sa re gore motho yo mongwe le yo mongwe yo a tlago go ahlolwa e le nku o swanetše go nea batlotšwa dijo le diaparo, a ba hlokomele ge ba babja goba a ba etele kgolegong. Go e na le moo, Jesu o hlalositše dinku e le “baloki” ka gobane ba lebelela batlotšwa e le bana babo le ka gobane ba botegela batlotšwa mehleng ye e thata ya bofelo.—Mateo 10:40-42; 25:40, 46; 2 Timotheo 3:1-5.
10. Dinku di ka thuša bjang bana babo Kriste?
10 Ge Jesu a be a bolela seswantšho sa dinku le dipudi, o be a bolela ka seo se bego se tla direga mehleng ye ya bofelo. (Mateo 24:3) Ka mohlala, o itše: “Ditaba tše tše dibotse tša Mmušo di tla bolelwa lefaseng ka moka.” (Mateo 24:14) Ke moka, pejana ga ge a ka bolela ka dinku le dipudi, o ile a bolela seswantšho sa ditalente. Jesu o ile a bolela seswantšho se gore a rute batlotšwa gore ba swanetše go šoma ka thata modirong wa boboledi. Eupša go šetše ba sego kae ba bona mo lefaseng, gomme go na le modiro o montši kudu wo o swanetšego go dirwa! Batlotšwa ba laetšwe gore ba dire boboledi go “ditšhaba tšohle” pele bofelo bo fihla. Go etša ge re ithutile seswantšhong sa dinku le dipudi, “dinku” di thuša bana babo Jesu. Le gona e nngwe ya ditsela tše kaonekaone yeo ba ka dirago se ke ka go thuša bana babo Jesu modirong wa boboledi. Eupša na go lekane go fo ntšha moneelo go thekga modiro wo goba go ba kgothaletša go dira modiro wa boboledi?
KE BOMANG BAO BA SWANETŠEGO GO DIRA BOBOLEDI?
11. Ba bangwe ba ka botšiša potšišo efe, gona ka baka la’ng?
11 Lehono, go na le barutiwa ba Jesu ba dimilione tše seswai, gomme ba bantši ba bona ga se batlotšwa. Jesu ga se a ba nea ditalente. O di neile bana babo bao ba tloditšwego. (Mateo 25:14-18) Ka gona ba bangwe ba ka botšiša gore: ‘Ge e ba Jesu a se a re nea ditalente, na ruri re swanetše go dira boboledi?’ Ee. Anke re boneng lebaka la seo.
12. Re ithuta’ng mantšung a Jesu ao a lego go Mateo 28:19, 20?
12 Jesu o laetše barutiwa ba gagwe ka moka gore ba dire boboledi. Ka morago ga gore Jesu a tsošwe bahung, o ile a botša balatedi ba gagwe gore ‘ba dire batho barutiwa’ le go ba ruta “dilo tšohle” tšeo a ba laetšego tšona. Ka gona barutiwa ba le bona ba be ba swanetše go kwa taelo ya Jesu ya gore ba dire boboledi. (Bala Mateo 28:19, 20.) Go molaleng gore ka moka ga rena re swanetše go dira boboledi, go sa šetšwe gore re na le kholofelo ya go phela legodimong goba mo lefaseng.—Ditiro 10:42.
Ka moka ga rena re swanetše go dira boboledi, go sa šetšwe gore re na le kholofelo ya go phela legodimong goba mo lefaseng
13. Re ithuta’ng ponong yeo Johane a e bonego?
13 Ka pukung ya Kutollo, re ithuta gore modiro wa boboledi o be o tla dirwa ke batlotšwa le batho ba bangwe. Jesu o neile moapostola Johane pono ya “monyadiwa” yo a laletšago batho gore ba tle ba nwe meetse ao a neago bophelo. Monyadiwa yo o swantšhetša batlotšwa ba 144 000 bao ba tlago go buša le Jesu legodimong. (Kutollo 14:1, 3; 22:17) Meetse ao a swantšhetša sehlabelo sa Jesu sa topollo seo se tlago go thuša batho go hwetša bophelo bjo bo se nago sebe le lehu. (Mateo 20:28; Johane 3:16; 1 Johane 4:9, 10) Ka mafolofolo batlotšwa ba ruta ba bangwe ka topollo le kamoo e ka ba holago ka gona. (1 Bakorinthe 1:23) Eupša pono yeo e bolela ka sehlopha se sengwe sa batho bao e sego batlotšwa eupša ba na le kholofelo ya go tlo phela mo lefaseng. Le bona ba laelwa go botša batho gore: “Tlaa!” Le gona ba kwa taelo yeo ka go ruta batho ba bangwe ditaba tše dibotse. Ka gona pono ye e bontšha gore bohle bao ba amogelago molaetša wa ditaba tše dibotse ba swanetše go o botša ba bangwe.
14. Re bontšha bjang gore re kwa “molao wa Kriste”?
14 Bohle bao ba kwago “molao wa Kriste” ba swanetše go dira boboledi. (Bagalatia 6:2) Jehofa o letetše gore barapedi ba gagwe ka moka ba latele melao e swanago. Nakong e fetilego, o be a letetše gore Baisiraele le badiiledi bao ba bego ba dula le bona ba kwe melao ya gagwe. (Ekisodo 12:49; Lefitiko 24:22) Ke therešo gore lehono ga go hlokagale gore re latele melao ka moka yeo e bego e neilwe Baisiraele. Go e na le moo, go sa šetšwe gore re batlotšwa goba go se bjalo, re swanetše go kwa “molao wa Kriste.” Se sengwe sa dilo tša bohlokwa kudu seo Jesu a re rutilego sona ke gore re bontšhe lerato. (Johane 13:35; Jakobo 2:8) Re swanetše go rata Jehofa, Jesu le batho. Le gona tsela e kaone kudu ya go bontšha lerato leo ke ka go botša ba bangwe ditaba tše dibotse tša Mmušo wa Modimo.—Johane 15:10; Ditiro 1:8.
15. Ke ka baka la’ng re ka re Jesu o laetše barutiwa ba gagwe ka moka gore ba dire boboledi?
15 Tše dingwe tša dilo tšeo Jesu a di boditšego barutiwa ba gagwe ba sego kae, ka dinako tše dingwe di ka šupa go barutiwa ba bantši. Ka mohlala, Jesu o dirile kgwerano le ba 11 ba barutiwa ba gagwe feela gomme a ba holofetša gore ba tla buša Mmušong wa gagwe. Eupša ke ba 144 000 bao ba tlago go buša le yena. (Luka 22:29, 30; Kutollo 5:10; 7:4-8) Le gona ka morago ga gore Jesu a tsošwe bahung, ke ba sego kae feela ba barutiwa ba gagwe bao ba ilego ba kwa taelo ya gagwe ya gore ba dire boboledi. (Ditiro 10:40-42; 1 Bakorinthe 15:6) Eupša barutiwa ba Jesu ka moka ba lekgolong la pele la nywaga ba ile ba latela taelo yeo. (Ditiro 8:4; 1 Petro 1:8) Le lehono re a tseba gore re swanetše go dira boboledi, gaešita le ge re se ra kwa Jesu a re botša gore re dire modiro wo. Ge e le gabotse, modiro wo o dirwa ke batho ba dimilione tše seswai. Re a tseba gore ge re dira boboledi, re bontšha gore re tloga re na le tumelo go Jesu.—Jakobo 2:18.
GA BJALE KE NAKO YA GORE RE BOTEGE
16-18. Re ka thuša bjang bana babo Kriste ka potego, gona ke ka baka la’ng re swanetše go dira seo gona bjale?
16 Sathane o lwa ntwa ya mahlomahwibidu le bana babo Kriste ba tloditšwego bao ba sa lego mo lefaseng, e bile o a tseba gore o šaletšwe feela ke “nako e kopana.” (Kutollo 12:9, 12, 17) Eupša go sa šetšwe ditlhaselo tša Sathane, batlotšwa ba tšwela pele go etelela pele modiro wa boboledi gomme batho ba bantši go feta le ge e le neng pele ba kwa ditaba tše dibotse. Go molaleng gore Jesu o thekga batlotšwa, e bile o a ba hlahla.—Mateo 28:20.
Ke tokelo e kgolo kudu go thuša bana babo Kriste
17 Re bona e le tokelo e kgolo kudu go thuša bana babo Kriste modirong wa boboledi. Le gona re thuša ka go ntšha meneelo le go šoma ka thata go aga Diholo tša Mmušo, Diholo tša Kopano le diofisi tša makala. Ge re ekwa bagolo le bana babo rena ba bangwe bao ba kgethilwego ke “mohlanka yo a botegago le wa temogo,” re bontšha gore re nyaka go thuša bana babo Kriste.—Mateo 24:45-47; Baheberu 13:17.
18 Kgauswinyane batlotšwa bao ba sa lego mo lefaseng ba tla swaiwa la mafelelo. Ke moka barongwa ba tla lokolla “diphefo tše nne tša lefase,” gomme masetlapelo a magolo a thoma. (Kutollo 7:1-3) Pele ga ge Haramagedone e ka thoma, Jesu o tla rotošetša batlotšwa legodimong. (Mateo 13:41-43) Ka gona ge e ba re nyaka go ahlolwa re le dinku ge Jesu a etla, ga bjale ke nako ya gore re botegele bana babo Kriste ba tloditšwego.
^ ser. 6 Ge o nyaka go tseba ditaba ka botlalo tša mabapi le seswantšho se, bala sehlogo se se rego, “O tla ba le Boemo Bofe Pele ga Sedulo sa Kahlolo?” le se se rego, “Dinku le Dipudi di na le Bokamoso Bofe?” ka tokollong ya Morokami wa October 15, 1995.